Aurrekontuen gaineko lau batzarrak jendetsuak izan dira

Gipuzkoako Foru Aldundia 2012ko aurrekontuen berri emateko bilera irekiak egiten ari da hainbat herritan, eta Aldundia pozik dago orain arteko emaitzarekin: lau herritan egin dituzte batzarrak, eta bakoitzera, batez beste, 120 bat lagun joan dira. Horrez gain, denetara 1.000 eragile, elkarteko ordezkari eta taldeko kiderekin ere batu da Foru Aldundia. Arrasaten, hilaren 16an dute hitzordua.

Batzar hauekin, Aldundiaren diru kontuak nola dauden jakiteko aukera eman nahi diete herritarrei: "egoera ekonomiko txarrari aurre egiteko zer neurri hartzen ari diren eta zer lehentasun dauden datorren urteari begira", dio Foru Aldundiak.

Kontuak garbi, Gipuzkoa berri baterantz goiburupean, lau bilera egin dira orain arte –Errenterian, Azpeitian, Tolosan eta Irunen–; gaur beste bat egitekoa ziren, Beasainen, eta hilaren 16an Arrasaten izango dira.

Beste bilera batzuk ere egin ditu Foru Aldundiak, departamentuka, Gipuzkoako gizarte eragileekin. Orain arte, mila herritar etorri dira bilera hauetara.

Batetik, herrietan egindako bilerei dagokienez, hainbat diputatuk, zuzendarik eta batzarkidek hartu dute parte guztietan, Martin Garitano diputatu nagusia buru; baita tokian tokiko gizarte eragileek, zinegotziek, alkateek eta, oro har, herritarrek ere. Batez beste, 120 lagun bertaratu dira topaketa bakoitzera.


Amatasunaren erronka berriak aztergai, gaurko '360º Punto de Vista' saioan

Gainera, lana eta familia bateragarri egiteko laguntzek jaiotza tasan izan dezaketen eragina aztertuko du saioak.

Gaur gaueko '360º Punto de Vista' saioak amatasunak dakartzan erronka berriak aztertuko ditu; Euskadin dugun jaiotza tasa baxua (Europako gainerako herrialdeetakoarekin alderatuta, baxuenetakoa) tartean. Horretarako, Arantza Ruiz kazetariak Sara de la Rica UPV/EHUko Ekonomia katedraduna elkarrizketatuko du. Lana eta familia bateragarri egiteko laguntzek jaiotza tasa igotzen lagundu dezakete?

Ohi denez, Fernando Palacios, Tito Irazusta eta Marta Martin saioaren ohiko kolaboratzaileak solasaldirako mahaiaren inguruan bilduko dira, eta Suediako emakume bat arituko da horiekin batera, bere herrialdeko amatasun politikak azaltzeko. Horrez gain, seme-alabak izateko adinaren atzerapena aztertuko dute eta 50 urteko emakumeek egiten dituzten ugalkortasun tratamenduez hitz egingo dute Marcos Fernando medikuarekin. Ama izateko adin egokirik ba al dago?

'360º Punto de Vista' ostiral honetan izango da ikusgai, 23:15etik aurrera, ETB2n eta eitb.eus-en.


Bi ume-txamarra galdu ziren ostiralean

Jakinarazi dutenez, bi txamarra galdu ziren ostiralean, Plaza Berrin. Biak umeenak dira. Horietako bat, beltza da eta txanoa gris kolorekoa du. Route 66 jartzen du besoan eta barruan umearen izena: Enaitz. Bestea, 8 urte inguruko ume batena da; marraduna eta koloretakoa. Zara dendakoa da. Falta duenak deitu dezala honako telefonora: 656 789 231.


Giro polita Herrien Jaian

Giro ederrean ospatu zen XXI. Herrien Eguna joan den larunbatean, kultura, folklorea eta gastronomia izan zen nagusi Zumea Plazan ospatu zen eguna. Nafarroa Plazan egin izan dira aurreko edizioak, eta aurten festa gunea aldatu izanak on egin diola Jaiari esan beharko da, ikusita plazara larunbat eguardi arratsaldean bildu zen jendetza.

[Argazkiak]

Gora Kaletxiki txaranga eta Olagain elkarteko txistulariak Andoaingo kaleak girotzen jardun zuten eguardi partean, eta Zumea Plazara abiatu ziren 13:00etan jarrita zegoen hitzordura. Han, Hogar Extremeño elkarteko presidente den Inaki Gomezek ongi etorria eman zien plazara hurbildu ziren guztiei. Ondoren, musika eta dantza emanaldia ospatu zen oholtzan, Olagain txistularien elkartearen, Gora Kaletxiki txarangaren, Urki dantza taldearen eta Alberto Agirre abesbatzaren eskutik.

Plazan bildutako herritarrek talde horien emanaldiaz gain, bertan jarri ziren postuetan Extremadurako jan eta edanekin ere gozatu ahal izan zuten.

Arratsaldean, berriz, Zuena emakumeen elkarteko Sebillanen taldea, Donostiako Extremadura elkarteko dantza taldea eta Lasarteko Zambra dantza taldea igo ziren oholtzara.


"Gasteizko kaleek idatz dezatela Garoña ixteko azken txostena"

Larunbatean, zentrala betiko ixteko eskatuko du Araba Garoñarik Gabek martxa batean. 19:00etan aterako da, Andre Maria Zuriaren plazatik.


Sehaska kanta baten mapa

Bernardo Atxaga idazleak Soinujolearen semea liburuaren argitalpenerako Obaba izeneko fikziozko herria erakusten zuen maparen irudia. / BERNARDO ATXAGA / PAMIELA

Orain 25 urte kaleratu zuen Bernardo Atxagak ‘Obabakoak’, eta orduan hasi zen euskal literaturaren nazioartekotzea. Efemeridea abiapuntu hartuta, lau artikulu eskainiko ditu BERRIAk gaurtik ostiralera bitarte.

Iñigo Astiz

Bilbon, 80ko hamarkada hastear. Magnetofono bat erosi berri du Joseba Irazuk, eta probatu egin nahi du. Horregatik, zerbait kantatzeko eskatu dio apopilo etxearen ugazabari. Proba bat baino ez dela, eta abesteko zerbait, edozer. Eta hor dator sorpresa. Irratian entzundako modako kantaren bat espero du Irazuk, kanta arrunten bat, baina ez. Jartzen du martxan magnetofonoa mutilak, eta sehaska kanta bat abesten dio Zeanuriko emakumeak. «Obabatxue, Obabatxue/ Obabatxue, beilegi/ sein honek aita dirudi/ ikisiko dau dantzan ondotxu/ aitagana emon baleki». Orduan entzuten du lehenengoz Obaba Irazuk. Hor aurkitzen du Obaba Bernardo Atxaga idazleak. Eta doinu horrekin hasiko da euskal literatura Euskal Herriko mugetatik kanpo iratzartzen. Sehaska kanta horrekin. 1988an kaleratutako Obabakoak ipuin bildumaren eskutik. Orain 25 urte, zehazki. Efemeride hori abiapuntu harturik, euskal letrek nazioartean egindako bideari buruzko artikulu sorta bat argitaratuko du BERRIAk gaur hasi eta ostiralera bitartean.

Paisaia deskribatzen du lehenik Mari Jose Olaziregi literatur kritikariak: «Bira bat egon zen 80ko hamarkada erdialdetik aurrera narratibagintzan. Gune urbanoetatik landa ingurura pasa zen». Eta adibideak aipatzen ditu gero, zerrendan: Anjel Lertxundiren Hamaseigarrenean aidanez (1983), Joan Mari Irigoienen Poliedroaren hostoak (1982) eta Babilonia (1989), Pako Aristiren Kcappo, tempo di tremolo (1985), Irene, tempo di adagio (1987) eta Krisalida (1990)… «Liburu horien guztien estetika ez da errealista. Nobela beltzaren eragina igartzen da, adibidez, batzuetan, eta, batez ere, Hego Amerikako literaturaren eragina. Fantasia hori. Eta garai batean euskal nazionalismoaren bastioi izan zen kostunbrismoa ere irauli egiten da. Landa giroa jadanik ez da landa giro idilikoa: gatazkak daude, hilketak, izugarrikeriak…». Eta paisaia horretan sortzen da Obaba, Olaziregiren hitzetan. «Lan bakana» bai, «mugarri bat» baita ere, baina ez bakarrik sortutakoa, halere.

Espainiako Literatur Saria

Best seller bilakatuak ziren aurrez ere Atxagaren lanak, Olaziregik aipatu duenez. Euskarazko best seller, baina best seller, halere. Aurrez idatzitako lanak ezagun ziren garai hartan sendotzen zihoan euskaltegi sarean, eta arrakasta bat bazuten Ziutateaz (1976), Etiopia (1978) eta Bi anai liburuek (1985). Bazuen itzal bat eta ibilbide bat Atxagak Obabakoak kaleratu zuenerako, eta ezaguna zen Obabako mundua ere. Obabakoak-en zetozen ipuin batzuk, gainera, aurrez argitaratuta zeuden. Baina, halere, bada berrikuntza esanguratsu bat liburuan: egiturarena. Eta garrantzitsua da hori, Olaziregik dioenez. «Narrazio testuinguru emaile bat sortu zuen, Mila eta bat gau eta gisako bildumen tradiziotik zetorrena. Eta ipuinen berrirakurketa bat proposatu zuen horrekin, eta baita literaturaren gaineko gogoeta bat ere. Atxaga jostari eta esperimentala zen hor ageri zena. Eta oso nobela osoa izan zen horregatik. Lurrikara moduko bat».

Eta Espainiako Literatura Saria heldu zen gero, 1989an. Eta hor lortu zuen bultzada liburuak. Hor anplifikazioa. Obabakoak izan zen sari hori lortu zuen lehen euskarazko lana. Gehiago heldu ziren gero, baina Atxagarena izan zen lehena. Aitzindaria, aurrez halakorik sekula gertatu ez zenean. Liburuak giroa alde izan ote zuen? Jon Kortazar literatur kritikariak baietz dio, «momentu batean bai». Eta azalpen sakonagoa gero: «Garai hartan baziren Victor Garcia de la Conchak sortutako mugimendu batzuk. Garcia de la Concha egun Cervantes Institutuko burua da, eta lehen izan zen Real Academia de la Lenguako burua. Hark eratu zuen galiziar, kataluniar, euskaldun eta espainiarren bilkura bat Salamancan. 1950eko hamarkadan Salamancan egin ziren gisa horretako beste bilkura batzuk ere gogoratuz. Eta han izan zen Atxaga. Eta Garcia de la Conchak Verinesko topalekuak ere antolatu zituen (Asturiasen). Han Salamancako unibertsitateak etxe bat dauka, eta han egin ziren idazleen eta kritikarien topaketak. 1984 edo 1985ean izan ziren lehen saio haiek, eta han Atxagak ikaragarrizko arrakasta lortu zuen. Han hasi zen Atxagari buruz eta haren lanari buruz hitz egiten».

Desagertutako munduak

Gaiak ere lagundu omen zion. Kortazarrek dioenez, Obabakoak argitaratu zen garaian bazegoen haurtzaroaren berreskurapen asmo bat literaturan. Bogan zegoen gaia. Eta adibideak ere aipatu ditu bere ustea frogatzeko. Atxagaren lanarekin batera, Espainiako Sarirako hautagaien artean zen Jesus Moncadaren Cami de Sirga liburua, adibidez. «Moncadak haurtzaroan ezagutu eta gerora urtegi batek urpean utzi zuen herri bati buruzkoa zen eleberria. Galdutako mundu bat deskribatzen zen». Alegia, bazegoela gai horietarako joera bat.

Eta ez hori bakarrik. Kritikariak dioenez, Jorge Luis Borgesen aurkikuntza eta Julio Cortazarren ipuingintzaren aldarrikapena ere garai bertsuan heldu ziren. Eta bultzatu egin zuen horrek Atxaga. Eta testuinguru politikoak ere trabarik ez. «1982an sozialistak heldu zirela boterera Madrilen, eta orduan autonomien estatua indartzen ari zirela, neurri batean», azaldu du Kortazarrek. Beraz, berriz ere baietz. Alde zuela haizea. Baina liburuak bestela ere bazuela hainbesterako meriturik. Eta baietz Olaziregik horri ere. Mugarri bat izan zela Obabakoak Euskal Herrian. Eta kalitate hori igarri zutela kanpoan ere.

Olaziregik aipatu du hedapen horren klabea: zerbait ezaguna, eta zerbait ezezaguna eskaintzen zion liburuak kanpoko irakurleari. Zerbait propioa, eta zerbait exotikoa. Biak, aldi berean. «Intertestualtasun basatia du lanak», dio kritikariak, «eta edozein irakurle europarrek identifikatu zitzakeen testuan bere zatitxoak. Irakurleak bazekien ipuin haietan bazegoela Faulkner, Cortazar, Stevenson… Irakurleak hor identifikatzen zuen ondare unibertsal mendebaldeko bat, eta era berean aurkitzen zuen zerbait erabat arrotza zuena. Izenburua mantendu egin zuen beste hizkuntzetan ere. Eta buruhauste ederrak ekarri zizkion horrek hainbat kritikariri. Etxeparek lehen euskarazko literatur liburuaren titulua latinez jarri zuen: Lingua vasconum primitiae. Atxagak testua itzultzen du, eta euskaraz mantentzen du izenburua». Eutsi egin ziola magnetofonoan grabatutako doinu hari.

Baina badira analisi kritikoagoak. Joseba Gabilondo literatur kritikariarena, esaterako. Baietz dio hark ere, baina baita ezetz ere. Onartzen duela liburuaren eragin soziologikoa, baina zalantzan dela kalitatea. Edo, behintzat, ez du hainbeste azpimarratzen. Orain hilabete gutxi argitaratutako New York-Martutene. Euskal postnazionalismoaren utopiaz eta globalizazio neoliberalaren krisiaz liburuan dator haren iritzia: «Beraz, ‘kalitatearen izenean’, eta bestelako eleberririk argitaratzen ez duen artean, Atxaga XX. mendeko idazle eta fenomeno soziologikotzat jo behar dugu: obra bakarrekoa (Obabakoak) eta bakar hori garrantzi soziologikokoa batik bat —euskal literaturaren autonomizazioari ematen baitio hasiera».

Eragin negatiboak

Ez datoz bat iritzi horrekin Kortazar eta Olaziregi. Diotenez, zabala da liburuaren kalitateari buruzko kontsentsua. «Kalitateagatik, liburu hura izan zen gertakizun literario bat», esan du, labur, Kortazarrek. Luzeago mintzatu da Olaziregi: «Literarioki izan da euskal literaturako liburu zirraragarrienetariko bat. Eta ez dut nik bakarrik esaten. Juan Mari Torrealdaik 1997an kaleratutako Euskal kultura gaur lanean ere hori esan zuten idazleek. Gehien eragin zien liburuaz galdetu zien kazetariak egileei, eta jasotako erantzunen artean Obabakoak izan zen gehien aipatu zutenetariko bat».

Baina ez da literatur kalitateari buruzkoa soilik Gabilondok bultzatu nahi duen eztabaida. Urrunago doa haren kritika, eta Atxagaren lanak eragin «negatiboak» izan dituela dio bere liburuan. Exotizatu egin duela Euskal Herria. «Atxaga izan da hein handi batean euskal literatura Espainiako sistemaren menpe ezarri duena eta, menpekotasun horren ondorioz [Ur] Apalategik ondo esan duen bezala, bera bezalako idazleak ‘escritores españoles de todo derecho‘ bihurtu dituena». Eta badago eztabaida. Izan ere, bada mende laurden Atxagak Obabako kontuak argitaratu, eta euskal literatura munduratzen hasi zenetik. Eta, beraz, bada nahiko denbora kanpoan egindako ibilbide horri argiak eta itzalak ikusteko. Magnetofonoan grabatutako sehaska doinu ederraz gainera, magnetofonoak egiten duen zarataz ere ohartzeko.

Bihar: Nazioartean egindako ibilbidearen argiak eta itzalak.


Euskalerria Irratia sarituko du Zizurko Euskararen Egunak

Bihar ospatuko dute festa, eta, besteak beste, kalejira, umeentzako puzgarriak, bazkari herrikoia eta Aitorrek jarritako musika izanen dituzte.

Zizur Txikian eginen duten festa "baliabide ekonomiko gutxirekin eta maitasun handiz" prestatu dutela adierazi dute antolatzaileek. Halaber, herritarrei eskertu diete egindako lana, izan ere, haien laguntzarik gabe "ezinezkoa" litzateke ospakizuna.

"Gu guztiok batzen gaituena euskara da, gurea sentitzen dugu eta euskararen babes, sustapen eta batez ere, eguneroko erabileraren alde gaude", jakinarazi dute prentsa ohar baten bidez.

Euskalerria Irratiari, aitortza

"Euskararen alde egindako lan eta borroka irmoaren adibide izan da Euskalerria Irratia. Hori dela eta ,hirugarren edizio honetan, omenaldi txiki bat egingo diogu, Iruñerrian euskaraz igortzen duen irrati bakarrari, orain arteko lana eskertzeko", esan dute Santa Ageda Kultur Taldeak eta Zendeako Lagunak-ek.


Alex Mendikutek ateratako argazkiek ikusmina piztu dute herritarren artean

Asteburuan zehar bi erakusketa izan dira Sastiñan. Azterkosta deritzon erakusketa, joan den astetik irekita zegoena, gure kostaldeari lotutako ekosistemen ezagupena lantzeko da. Hainbat paneletan kostaldeen gaineko informazioa irakurtzeko aukera izateaz aparte, egubakoitz eta zapatu iluntzean zein atzo eguerdian –13:00etatik 14:00etara– Sastiñara sartu zirenek Aramaioko argazkiez osatutako proiekzio batez gozatu zuten.

Alex Mendikute argazkilariak 2010 eta 2011 artean Aramaion ateratako argazkiak ikusteko aukera egon zen, guztiak zuri-beltzean. Aramaioko paraje ederrez gain, herritarrak protagonista dituen hainbat argazki ere ikusi ahal izan dira eta horrek are erakargarriagoa egin du erakusketa.

2012ko argazkiak, gertu

Aurretik beste hiru edo lau erakusketa antolatu izan ditu Mendikutek, baina oraingoan, lehenengoz, muntaia bat prestatu du. Harrera ona izan dela dio: "Ez nuen horrenbeste jende etorriko zenik espero. Pozik nago harrerarekin. Orokorrean argazkiak gustatu zaizkiela esango nuke. Batzuk esan didate oso politak direla".

Uda partean 2012an ateratako argazkiak erakusteko moduan izango ditu baina oraindik ez du erabaki erakusketarik jarriko duen: "Ikusiko da".


Musika doinuak nagusituko dira San Martin jaien lehen egunean

Asteburu honetan ospatuko dituzte Oñatiko San Martin auzoko jaiak. Gaur, Screamers & Sinners –psychobilly doinuak–, What A Band –countrya– eta Vancouver –rocka– taldeek kontzertua eskainiko dute, 22:04an hasita.

Gaur 18:57an emango zaie hasiera jaiei, etxafuego jaurtiketarekin, eta ondoren, 18:59an, Martintxo txerriaren gorakada egingo dute. 19:07an, txorimaloak aterako dira, Jose de Azpiazu Musika Eskolako kideen musikaz lagundurik. 19:32an, pintxo-potea egingo dute. Gauean, berriz, Summertime Fest festibala, 22:04an hasita. Screamers & Sinners –psychobilly doinuak–, What A Band –countrya– eta Vancouver –rocka– taldeek kontzertua eskainiko dute. Hori bukatzean, Level Grooveren eta Iñaki Cerqueiraren emanaldia egongo da gaztetxe zaharrean.

Bihar, 11:00etan, txikitrail bizikleta lasterketa egongo da, eta bukatzean, jolasak, umeendako. 14:00etan, auzo-bazkaria egingo dute. Bazkalostean, mus txapelketa egongo da, 16:00etan. 17:30ean, Supituki taldeak antzezlana eskainiko du. 19:00etan, pintxo-potea egingo dute berriro, eta ondoren, Gaitzerdi taldearen erromeria egongo da. Amaitzeko, 21.30ean, Martintxo txerriaren beherakada eta itxaflero jaurtiketa egingo dira.


'Gernika bajo las bombas' Donostiako Zinemaldian estreinatuko da

Luis Mariasek bonbardaketaren inguruan zuzendutako fikziozko telesail laburra urriaren 2an emango da ETB-2n. Aurre estreinaldia Victoria Eugenian izango da gaur gauean.

'Gernika Bajo las Bombas' Victoria Eugenia antzokian emango da gaur gauean, EITBk Donostiako Zinemaldian antolatu duen aurre estreinaldian. Lan-taldearen ordezkaritza zabala izango da gaueko emanaldian.

Luis Mariasek idatzi eta zuzendutako 'tvmovie'ak Genikak jasan zuen Gernikako bonbardaketa du oinarri. Felix Linaresek aurkeztutako 'La Noche de' bereziaren barruan emango da saioa telebistaz urriaren 2an.

Erpin 360º, Vértice Cine eta Baleukok ekoitzi dute elkarlanean 'Gernika Bajo las bombas'. Halaber, ETBrekin batera, TV3,TVG eta Canal Surrek hartu dute parte produkzioan, eta ICAA eta Eusko Jaurlaritzaren laguntza ere izan dute.

'Gernika bajo las bombas' lanak bi atal izango ditu; bakoitza 75 minutukoa izango. Elkarren artean lotura duten hainbat istorio kontatuko dituzte. Istorioetako batzuk benetako pertsonaia historikoak dituzte oinarri; beste batzuk, berriz, fikziozkoak. Kontakizun anitz hauen lotura, Gernikako herriak 1937ko apirilaren 26an Kondor Legioarengandik jasandako eraso ikaragarria.

Aktore taldea

Aktore taldean, Marc Clotet, Aitor Mazo, Lander Otaola, Teresa Calo, Egoitz Sanchez, Sara Casasnovas, Roberto Alvarez, Antonio Dechente, Pep Tosar eta Ramon Bareak hartzen dute parte. Une eta garai zehatz hartako Gernikako gizartearen isla izan nahi du lan honek. Horrez gain, gerrak uzten dituen ondorioen historia unibertsala ere izan nahi du.

Fitxa teknikoaEkoizpenean lan-talde zabala aritu da: 60 teknikari, 43 aktore eta 700 lagunetik gora aritu dira figurante. Donostian, Hernanin, Oñatin, Oiartzunen eta Burgosen ibili dira filmatzen. Donostian, hain zuzen ere, Miramar jauregian, Aieteko jauregian eta Villa Soroan barruko irudiak filmatu dituzte.


Egungo egoeran dauden baliabideei buruz gogoeta egiteko hitzaldia bihar Jubilatuen Elkartean

Egungo krisi egoerak gizarteaz gogoeta egitera bultzatu du jendea. Jubilatuen Elkarteak ere beharrezko jo du gogoeta eta egun dauden baliabideetan zentratzea erabaki du. Gai hori lantzeko Jenaro Lekuona apaizaren hitzaldi bat antolatu du Elkarteak. Bihar izango da Lekuona Jubilatuen Elkartean 17:00etatik aurrera. 'Reflexión sobre los recursos en el momento actual' izenburua jarri diote bere jardunari.


Beti Gaztek etxetik kanpoko lehen porrota jasan du

Eibarrek gainditu du Lesakako taldea (2-1). Armaginek 9ren aurka bukatu dute partidua, baina zortea ez dute alde izan. Oier Iantzirekin egon gara.


Stefano Delle Chiaie hil da, Montejurran parte hartu zuen faxista italiarra

Italiako, Euskal Herriko, Peruko, Argentinako, Paraguaiko eta Venezuelako hainbat atentatu faxistatan parte hartu zuen. Internazional faxistako buruzagia izan zen. Erroman hil da, 83 urterekin. Perturren auzian ere agertu izan da haren izena.

Ez dago zalantzarik Stefano Delle Chiaiek Montejurrako tiroketan parte hartu zuela. Egun hartako argazkietan agertzen da Augusto Cauchirekin batera. 1976an, Montejurran Carlos Hugo Alderdi Karlistako jarraitzaileak tiroka hartu zituzten Espainiako, Italiako eta Argentinako eskuin muturreko zenbait faxistak. Ricardo Garcia Pellejero eta Aniano Jimenez Santos hil, eta beste hainbat karlista zauritu zituzten.

Internazional faxistako buruzagietako bat izan zen Chiaie, eta nazioartean hainbat ekinaldi faxistetan parte hartu zuen. Baltasar Garzon epaile espainiarrak egindako ikerketaren arabera, Augusto Pinochetentzat lan egin zuen Chilen, Juan Domingo Peronentzat Argentinan, eta Hugo Banzer Suarezentzat Bolivian. Gladio eta Condor operazioetan ere aritu zen. Eta berak aitortua da 70eko hamarkan "Frantzia hegoaldean" euskal errefuxiatuen kontra aritu zela.

Italian hasi zen faxismoaren defentsan. Junio Valerio Borghesi lagundu zion estatu-kolpe saioan, baina, hura oker atera zenean, Espaiara ihes egin zuen, frankismoaren babesera. Euskal Herrian esku hartze handia izan zuen handik aurrera. Montejurran aritu zen, baina ez han bakarrik. Inpunitatez aritu zen, GALi lotuta ezagutzen diren beste hainbat pertsonekin batera: Rodolfo Almironekin, Jean Pierre Cheridekin, eta Pier Luigi Concutellirekin.

Italian bere kontra irekitako auzibide batean onartu zuen euskal errefuxiatuen kontra aritu zela, Gladio sarearekin batera. 70eko hamarkan "Frantzia hegoaldean" euskal errefuxiatu bat bahitu, galdekatu, torturatu, hil eta desagerrarazten parte hartu zuela esan zuen deklarazio hartan. 1976an desagertu zen Eduardo Moreno Bergaretxe Pertur. Italiar neofaxisten hipotesia ikertu zuen Fernando Andreu Espainiako Auzitegi Nazionaleko epaileak, baina auzia itxi egin zuten, argitu gabe. 70eko hamarkadan bonba batekin beste errefuxiatu bat hil zuela ere aitortu zuen Chiaiek. Joxe Miguel Beñaran Ordeñana Argala 1978an hil zuten, bonbaz, Angelun (Lapurdi). Bi heriotzak BVEk (Batallon Vasco Español) hartu zituen bere gain.

Justiziatik ihes egitea lortu izan du. 1989an, Caracasen atxilotu zuten, eta Italiara eraman, han epaitzeko, baina errugabetu egin zuten.


Odietako berriak, Iosu Isturitzek ekarriak

Odietako gure berriemaile Iosu Isturitzekin bat egin dugu gaurko Egun Ero saioan.


18 lagunek hartuko dute parte edergintza tailerrean, gaur

Ainhoa Villariasek emango du gaur, martitzena, kultura etxean egingo den edergintza tailerra. 18 lagunek ikasiko dute, beraz, larruazalaren oinarrizko zainketa nolakoa izan behar den. Villariasek erakutsiko die hidratatzaileen erabilera nolakoa izan behar den aurpegian, eskuetan edo gorputzean, eguzkitako kremak duen garrantzia, edota nork bere burua nola makillatu ere erakutsiko du. Bi saio izango dira: bata, 16:00ean, eta bestea, 18:00ean.


Jon Abrilek gerrako emakumeen papera landuko du Ataunen

ATAUN // Oroimen historikoari buruzko Iragana gogora ekartzen zikloan bigarren hitzaldia gaur izango da. Jon Abril nafarra Neskato. Emakumeen ekarpena gerra ondoan, familia-ekonomian gaiaz mintzatuko da. Udaletxeko batzar aretoan da hitzaldia, gaur 19:00etan.


Mikel Arruabarrena Euskal Selekzioarekin

Hilaren 28an, igandez, San Mamesen Euskal Selekzioak Kataluniakoaren aurka jokatuko du. Futbol partida horretarako 22 jokalariren deialdia, atzo egin zuten Jose Mari Amorrortuk eta Mikel Etxarri hautatzaileek, eta bertan, Mikel Arruabarrena tolosarra sartu zuten.

Eibarko jokalariak euskal koloreak defendatzen dituen lehen aldia izango da. Zerrenda Athleticeko hamar jokalarik, Eibarreko bostek, Osasunako batek eta Realeko seik osatzen dute. Mikel Arruabarrena ez da aurpegi berri bakarra izango, izan ere, hautatzaileek guztira zazpi futbolari berri sartu dituzte zerrendan.

Partidara joateko asmoa dutenek sarrerak eskualdean erosteko aukera daukate. Tolosako Denak Tabernan salgai jarri dituzte, 20 euroren truke.


Elena Laka da Euskaltzaleen Topaguneko lehendakari berria

Abokatu eibartarrak orain arte Mikel Irizarrek zuen lekua beteko du. Erabakia zapatuan hartu zuen Topaguneak Gasteizko Montehermoso jauregian egin zuen Batzar Nagusian.

Euskaltzaleen Topaguneak Elena Laka abokatu eibartarra aukeratu du presidente. Larunbatean Gasteizko Montehermoso jauregian egin zuen Batzar Nagusian egin zuen aldaketa Topaguneak. Modu honetan, Lakak, azken bi urtetan presidente jardun duen Mikel Irizarren lekukoa hartu du.

Topaguneko zuzendaritzako kide duela bost urtetatik, Eibarko ...eta Kitto! euskara elkarteko kide da Elena Laka. Presidente berriak, batzar nagusian izan zen kontsentsu maila altua azpimarratu zuen. "Puntu guztiak aho batez onartu izanak mugimendua kohesionatuta dagoela erakusten du" esan zuen. Bere agintaldian, Topaguneak erdal komunitatera hurbiltzen jarraituko duela gaineratu zuen presidenteak.

Aldaketak zuzendaritzan

Presidentearena ez zen Topaguneak zapatuan egin zuen aldaketa bakarra izan. Zuzendaritza batzordean, Imanol Miner errenteriarra ere sartu zen, eta Nico Cuenca eta Oskar Zapatak beraien karguak berritu zituzten.

Aipatu, Arpela, Etxebarriko euskara elkartea ere Topaguneko kide moduan onartu zutela. Egun Euskal Herri osoko 93 euskara elkartek osatzen dute Euskaltzaleen Topagunea.


'Gorputzaren erotika' tailerra antolatu du Jabetze Eskolak

Ekainaren 11n, zapatua, izango da Sindikatu Zaharrean

Olatz Berasategi sexologoak gidatuko du hiru orduko ikastaroa

Azpeitiko Udaleko Parekidetasun Sailak antolatutako Jabetze Eskolen baitan, Gorputzaren erotika izeneko ikastaroa antolatu du. Ekainaren 11n, zapatua, izango da ikastaroa eta gorputzaren bitartez sentitzeko ahalmenaz ohartzea eta gozatzea eragozten duten mugak gainditzen ikastea izango da ikastaroaren helburu nagusia.

Olatz Berasategi sexologoak gidatuko du ikastaroa eta Saindikatu Zaharrean izango da, 10:00etatik 13:00etara bitartean. Antolatzaileek esan dutenez, ikastaroa euskaraz eskainiko dute. Parte hartu nahi dutenek aurrez eman beharko dute izena Parekidetasun Sailera joanda, 943 15 79 28 zenbakira deituta edo parekidetasuna@azpeitia.net helbidera idatzita.


Josu Zubimendi Maiz da Baiteko zortzigarren zozketako saritua

Josu Zubimendi Maizek jasoko du Baite Euskara Elkarteak zozketatu duen erlojua. Saria Agirre oparidendak Baiteko bazkide laguntzaile gisa eman du.

Hau da Baite Euskara Elkarteak egiten duen zortzigarren zozketa. Hamabostean behin bazkide laguntzaileek emandako beste produktuen zozketak egingo dira elkarteko bazkideen artean.

Oharra: Baiten bazkide egitea urtean sei euro besterik ez dira. Hiru eratara egin zaitezke bazkide:

-943 15 03 58ra deitu eta zeure datu pertsonalak emanez.

-Baite@uztarria.com-era idatziz, Baiteko bazkide egin nahi duzula esanez, datuokin: izen-abizenak, helbidea, herria, telefonoa, eta zure kontu korronteko 20 zenbaki.

-Zuk zeuk sei euro sartuz kontu honetan: 3035 0020 57 0200049302 (Euskadiko Kutxa).


Samba Dzanga taldearen kontzertua Itzurunen

Samba Dzanga taldeak Brasilgo doinuak ekarriko ditu larunbatean Itzurun hondartzara, 20:00etatik aurrera eskainiko duten kontzertuan. Eguraldi txarra egiten badu, kantinan joko dute. Bestalde, igandean, Horizonte Latino taldearen kontzertua izango da Beheko plazan, 19:30ean.


Nepalgo lehen ministroak erran du «gerrarako prest» daudela

Gobernuburuak adierazi du «baliabide mugatuak» dituztela lurrikararen ondorioei aurre egiteko, eta ezin dietela «beti» erantzun erreskate deiei.Hilak 5.000 baino gehiago dira

Baliabide eskasekin, atzerriko laguntzaren mende, eta oraindik errepliken beldur. Nepal hagitz egoera larrian dago, agintariek eta bertan lanean ari diren erakundeek ohartarazi dutenez. «Baliabide mugatuak ditugu, eta ahal den hobekien ari gara horiek mobilizatzen», adierazi du Sushil Koirala lehen ministroak. «Beharrezkoa «egiten ari direla erran du, baina onartu du «bitartean akatsak ere» egiten ari direla. Hala ere, lehen ministroak erran du gobernua «gerrarako prest» dagoela. Aitzineko egunetako joera jarraitu, eta larunbateko lurrikararen ondorioz hildakoen kopuru ofiziala berriz ere handitu da: 5.000tik goiti dira orain.

Gobernuak fronte anitzi egin behar die aurre: hildakoak, zaurituak, erreskatatu beharrekoak, desplazatuak, azpiegiturak, hornigaiak... NBE Nazio Batuen Erakundearen arabera, neurri handiagoan edo txikiagoan, zuzenean zortzi milioi herritarri eragin die lurrikarak; hau da, Nepal osoko biztanleen laurdenei baino gehiagori. Barne Ministerioak hildakoen kopuru zehatza 5.057koa dela erran du, eta zaurituak ia 11.000. Barne desplazatuen kopurua, berriz, nabarmena da: 450.000. Indiak herenegun adierazi zuen 8.000 nepaldar errefuxiatu zirela mugaren bertze aldean. 100.000 soldadu inguruko armadaren %90 dauka mobilizatuta Nepalek, erreskate eta laguntza lanetan aritzeko. Baina ez du aski, eta gobernuak kritika gogorrak jaso ditu. Koirala lehen ministroak onartu du ez dauzkatela «behar bertzeko tresneria eta adituak» egoerari aurre egiteko. «Toki guztietatik ailegatzen zaizkigun erreskate deiei ezin diegu beti erantzun». Koirala Indonesian zegoen lurrikara gertatu zenean, Afrikako eta Asiako herrialdeen arteko goi bileran. Biharamunera arte ez zen joan Nepalera, eta atzora arte ez zuen adierazpenik egin jendaurrean.

Sortu den polemiketako bat da bertako herritarren eta mendizale atzerritarren erreskateen ingurukoa. Garaiera handiko herrixketan bizi diren milaka herritar inkomunikatuta daude, laguntzaren esperoan, eta ez dago anitzen egoeraren inguruko berri zehatzik. Adhiya Singhal Katmanduko ospitale nagusiko medikuak Espainiako Efe agentziari adierazi dio atzo hasi zirela ailegatzen horrelako guneetako lehenbiziko herritarrak. Gobernuak lehenbiziko egunetik erran zuen ez zeuzkala behar adina helikoptero erreskateetarako. Konpainia pribatuek ere badute helikoptero flota. «Katmandu haranean eta inguruko eskualdeetan hondamendia anitzez handiagoa izan da [Everesten baino]», adierazi dio Reinhold Messner alpinista tiroldar historikoak Le Monde egunkariari. «Zinikoa da halako zalaparta sortzea igoera batengatik 100.000 dolar [92.000 euro] ordain ditzaketen mendizaleengatik». Iritzi berekoa da Peter Habeler austriarra ere, Messnerrekin batera Everest oxigeno bonbonarik gabe igo zuen lehenbizikoa (1978). «Everesten dauden guztiek aseguruak dauzkate. Helikoptero konpainiek badakite ordaina jasoko dutela, eta badakite baita ere ez dutela deus jasoko nepaldar arrunten eremuetara joaten badira», adierazi dio Le Monde-ri. Lurrikara gertatu zenean, 150 mendizale zeuden Everesteko 1 eta 2 kanpamentuetan; hemezortzi hil ziren, eta 61 zauritu. Zauritu guztiak atera dituzte menditik, Larrialdietarako Operazio Zentro Nazionalak jakinarazi duenez.

96 orduko langa gaindituta

Nepalgo iturrien arabera, eguraldia txarra da lurrikarak hondatutako eremuetan, eta errepide anitz itxita daude lur-jausien ondorioz. Horregatik, erreskate taldeak ezin dira ailegatu herri anitzetara. Atzo igaro ziren 96 ordu astinaldi nagusia gertatu zenetik; horregatik, Arjun Katoch NBEren hondamendietarako agentziako ordezkariak ohartarazi du zaila izanen dela inor gehiago bizirik ateratzea hondakinen azpitik. Lurrikararen erreplikek arriskua eta beldurra sortu zuten atzo ere. Nepalgo Sismologia Zentro Nazionalaren arabera, larunbatetik atzo eguerdira arte ia ehun erreplika gertatu ziren. Larunbateko lurrikarak Richter eskalan 7,8 graduko indarra izan zuen —10 puntu ditu eskalak—.


Herriko tabernen auzia dela eta, gaur bertan joan da deklaratzera Maite Amezaga

Herriko tabernekin loturiko "jarduerak" burutzeagatik, "ETAren partaide" izatea leporatuta, Herri Batasuna, Euskal Herritarrok edo Batasunako barne egituretako kide izandako 35 lagun auziperatzea eskatu zion, joan den astelehenean, Baltasar Garzon epaileari Juan Moral Espainiako Auzitegi Nazionaleko fiskalak. Horien artean, Maite Amezaga algortarra deitu dute gaur deklaratzera, "Banakako ahalduna izan zelakoan". Aipatu aholkularitza enpresak herriko tabernen "kudeaketaren ardura" zeukan Moralen hitzetan.

Juan Moral fiskalaren aburuz, "Udaletxe proiektuaren sorreratik ETAk herriko tabernen sarea kontrolatu zuen Banakaren bidez". Maite Amezaga da, bere ustez, "1992an, herriko taberna guztiak Banakaren egituraren barruan sartu eta horiek nola antolatu behar ziren erabaki zuena". Hain zuzen ere, horregatik deitu du lehendabizi deklaratzera. Horretaz gain, Maite Amezagarekin batera, "ETAk Jose Luis Franco (algortarra ere bai) eta Maite Amezaga jarri zituen KASeko zuzendaritzan", Espainiako Auzitegi Nazionaleko fiskalaren hitzetan.

Gaiaren inguruko berriak:

Jose Luis Franco eta beste 34 batasunkide epaitzea eskatu du Espainiako Fiskaltzak (2005 Urt 17)


Euskal Selekzioaren eta Argentinaren arteko lagunartekoa, airean

Urriaren 13an San Mamesen jokatzekoa zen neurketa, baina Argentinako Federazioak ez du ontzat ematen Euskadiko Federazioak bitartekari batekin sinatutako akordioa

Euskal Selekzioak eta Argentinak urriaren 13an San Mamesen jokatzekoak ziren lagunarteko norgehiagoka arriskuan egon daiteke.

Argentinako Futbol Federazioak (AFA) ez du neurketaren jakinarazpen ofizialik egin, eta, ez du ontzat hartzen Euskadiko Federazioak bitartekari batekin sinatutako akordioa.

Are gehiago, AFAk uste du partida denbora baino lehen iragarri zela, eta kontratuaren baldintzak aireratu zirela.

Aitzitik, Euskal Federazioaren ikuspuntua bestelakoa da. Aipatu legez, euskal ordezkariek bitartekari batekin sinatu zuten akordioa, eta, euren aburuz, bitartekari horrek eta Argentinako Federazioak orain talka egin dute. Hartara, egoera horren eraginez, joan zen asteazkenean iragarri zen lagunartekoak bertan behera geratzeko arrisku handia dauka.

Dena dela, Eusko Jaurlaritzak eta Euskadiko Federazioak negoziazioei heldu nahi diete berriro, eta AFArekin harremanetan jarri nahi dute, baina ezkorrak dira.


Gizonezko bat zauritu da Donostiako etxe batean izandako sutean

Atzo arratsaldean piztu zen sua, 20:05ean Zubiaurre pasealekuko etxebizitza batean. Gizonezkoak erredurak izan zituen besoetan.

Gizonezko bat zauritu zen atzo Donostiako etxebizitza batean izandako sutean. Segurtasun sailak eta suhiltzaileek jakitera eman dutenez, zabor ugari zegoen etxebizitzan pilatuta.

Atzo arratsaldean piztu zen sua, 20:05ean Zubiaurre pasealekuko etxebizitza batean. Gertaera jazo zen lekura gerturatu ziren suhiltzaileek gizonezko bat artatu zuten. Erredurak zituen besoetan eta Donostia Ospitalera eraman zuten.

Dirudienez, etxebizitzako bainugela batean piztu zen sua, eta zaborra pilatuta zegoenez, suhiltzaileek zailtasunak izan zituzten sua itzaltzeko. Keak kalteak eragin zituen etxebizitzan.


Jose Manuel Zubizarretaren biografia aurkeztu du Sukal Leku fundazioak

Zelai Arizti kultur etxean egin dute

aurkezpena, aretoa bete dute gastronomoaren senitarteko eta lagunek.


"La última hora" filmearen grabaketak egiten ari dira Lesakan aste honetan

Comete sarearen berri ematen du, elkarrizketa, irudi eta dramatizazioen bidez

“El Último paso” izeneko filme dokumental historikoaren, dramatizazioa aste honetan grabatzen ari dira Lesakako Nabaz auzoan. Zenbait irudi Pikabea baserri inguruan hartu dituzte eta ortzegunean, Mairuerregenekobordan zueden. Filme honetan, Munduko Bigarren Gerra garaian, Frantzia naziek hartua zutenean, erortzen ziren abiadore aliatuei laguntza eskaintzeko sortu zen Comete Sarearen berri ematen da. Sare horrek, aipatutako pilotoak ezkutatu eta gordeka Espainiara eramaten zuen, auniztan Euskal Herritik barna pasatuz. Ihes egindako errepublikarrak eta kontrabandistak aritzen ziren.

Filme dokumentalean, sarea osatu zuen jendearen testigantzak biltzen dira elkarrizketa bidez eta orduko irudi eta argazkiak ere erabiltzen dituzte, baina orduko gertakariak azaltzeko dramatizazioak ere egiten dituzte, Lesakan ez ezik, Aiako Harrietan, Hondarribian, Baionan… Horretaz gain, Belgikan, Erresuma Batuan eta bertze hainbat herrialdetan egin dituzte grabazioak.

Enara Goikoetxea zuzendari laguntzaileak aipatu zuenez, “lau urte baino gehiago daramazkigu proiektu honekin eta abudo editatzen hastea eta udarako bukatzea espero dugu”. Hasieran telebistarako egitasmo xume bat zena, handitzen joan da eta zinema pantailetara eramanen dute.

Atzokoan Lesakan, soldadu naziak irudikatzen zituzten aktoreak zeuden, bere kamioi eta sidekar zaharrekin. Begirada zorrotzeko alemaniar itxurako ilehori eta begiurdin baten gibelean, ordea, Getarian sortu eta Zarautzen bizi den Jon Ander Eizagirre zegoen. Berak aipatu zigunez, “antzerki eskolak hartu nituen iaz Donostian eta proiektu honetara animatu nintzen. Aurrera begira aktore lanean segitzea da nere asmoa eta honek lagunduko nau beharbada”.

Horiekin batera, Itziar Lamuedrea aktoreak, Mairuerregenekoborda atarian egurra biltzen zuen beldur aurpegiz eta alde guzietara begira, inguruan zituen 50 lagunen aginduetara: Motorrak, ixiltasuna, klaketa, eta grabatzen! Hamar segundu eskaseko eszenarako behin eta berriz saiatu ziren, xehetasun ttikienak ere ongi atera daitezen.

Ea bada, behin bukatzen dutenean, “El Último paso” filmea zinema aretoren batean ikusteko aukera dugun.


Urkullu: 'Gizarte mugimenduek Katalunia baldintzatzea keztatzen nau'

Iñigo Urkullu lehendakariak esan du kezkatu egiten duela "erantzukizunik ez duten gizarte mugimenduek alderdi politikoek gizartearen aurrean hitzartutako proiektuak baldintzatzea".

Iñigo Urkullu lehendakariak esan du kezkatu egiten duela "erantzukizunik ez duten gizarte mugimenduek alderdi politikoek gizartearen aurrean hitzartutako proiektuak baldintzatzea".

Diario Vasco egunkariak argitaratutako elkarrizketan, Mas alde batera jarrita, Junts pel Sik eta CUPek Carles Puigdemont Gironako alkatea presidente izendatzeko adostutako akordioa hartu du ahotan lehendakariak. Bere ustetan, denborak argituko du hitzarmen horren indarra zenbatekoa den, baina "sentsazio kontrajarria" duela esan du.

Urkulluk uste du Artur Mas "umiliatzen" saiatu direla, eta aurreratu du igande honetatik aurrera ahots asko izango direla "Kataluniako ustezko desafioa" aitzakia hartuta, Estatuan hauteskundeak errepikatzearen alde mintzatuko direnak.

Kataluniako erabakiak Espainian zer eragin izango duen galdetuta, "bihartik aurrera" ikusiko dugula gaineratu du. Dena dela, Euskal Herriko eta Kataluniako bideak diferenteak direla zehaztu du.

"Euskadik eta Kataluniak oso testuinguru desberdinak bizi dituzte", azpimarratu du.


Tourreko xehetasunak eta bitxikeriak

9. etaparaino 3, 2 eta 1 segundoko saria izango da puntu kilometriko konkretu batean, gainera Ezpeletan, erlojupeko erabakigarria jokatuko da 21. etapan.

Frantziako Tourreko 105. edizioa larunbatean hasi eta uztailaren 29an amaituko da.

3.351 kilometro, 21 etapa8 etapa lau-laua5 erdi-mendiko etapa6 goi-mendiko etapa eta 3 helmuga maldan gora: (La Rosiere, Alpe d'Huez, Saint-Lary-Soulan Col del Portet)Erlojupeko bat Taldekako erlojupeko bat2 atseden egun

25 mendate, 11 Alpeetan et 10 Pirinioetan eta 4 Erdialdeko MendiguneanErrepidea, Frantzian

Aurten 15 kilometro besterik ez izango dira Frantziatik at. 16. etapan, Carcasona artean Bagneres-de-Luchon Espainiatik igaroko da errepidea

Harbidea

Tourrean etapa garrantzitsua, Arras - Roubaix, harbideko 21,7 kilometrorekin 15 tarte ezberdinetan banatuta.

Erlojuaren kontra

Bi erlojupeko, bat taldekakoa eta beste bakarkakoa, hau, Iparraldean jokatu da Tourra amaitu baino egun bat lehenago

Denbora sariak

9. etaparaino 3, 2 eta 1 segundoko saria izango da puntu kilometriko konkretu batean. Helmugan urtero legez, 10, 6 eta 4 segundoko saria egongo da.


«Gastronomia da klima aldaketari aurre egiteko aukerarik onena»

Elikaduraren eta ingurumenaren arteko harremana aztertzen du Anthony Myintek, eta karbono aztarna murrizteko alternatibak eskaintzen dizkie jatetxeei. Mugimendua handituz joatea du helburu.

Gastronomia klima aldaketari aurre egiteko motor gisa erabiltzen du Anthony Myint sukaldariak (Falls Church, AEB, 1963). Hori dela eta, Basque Culinary World Prize saria jaso zuen atzo, ZeroFoodprint proiektuarengatik eta The Perennial Farming Initiative ekinaldiagatik. Basque Culinary Centerrek eta Eusko Jaurlaritzak emandako saria da, eta egitasmo eraldatzaileak gauzatzen dituzten sukaldarien lana aitortzea du xede.

Sari hau lortzea mugimendu handiago baten hasiera izango dela uste duzu?

Bai, noski. Urte batzuk daramazkigu jatetxeei laguntzen. Egun, AEBetako, Europako eta Asiako 30 jatetxe ingururekin ari gara lanean, eta beste 50 bat prozesuan daude. Gainera, sari hau irabazteak berekin ekarri du epaimahaian zeuden sukaldari asko egitasmora batzea: gurekin lan egitea erabaki dute. Prestigiotsua da saria, eta lagunduko du mugimendua hazten.

Ingurumenaren aldeko aktibista zara, eta hori landu duzu azken ahaleginetan. Nondik sortu zitzaizun kezka hori?

Orain dela zazpi, urte alaba bat izan genuen, eta nutrizioan eta elikadura sisteman pentsatzen hasi ginen, baita klima aldaketan ere. Orduan ohartu ginen ia sukaldaririk ez zegoela klima aldaketarekin lanean, eta horretan jarri ginen. Jatetxe baten karbono aztarnaren %60 bertan eskaintzen diren janariek eragindakoa da. Horrez gain, gauza garrantzitsuago batez konturatu ginen: elikadura sistemak irtenbide praktiko ugari eskaintzen zituela klima aldaketari aurre egiteko. Aldaketa handi bat ekar zezakeela ikusi genuen. Aukera paregabea zen elikagai osasuntsuagoak sortu, eta industria sistema hobetzearekin batera, klima aldaketari aurre egiteko.

Sukaldaritzak klima aldaketari aurre egin diezaiokeen ikertzen aritu zara, baita irtenbideak topatzen ere. Nola da hori posible?

Berotze globalari aurre egiteko, hainbat soluzio daude. Lehen 24 aukeretatik hamabostek elikadurarekin edo gastronomiarekin dute harremana. Karbono emisioa murrizteko aukera ematen du. Nekazaritzak eguratsera igortzen dituen gasak igorpen orokorraren %15 dira, baina igorpen guztiek sortzen duten beste karbono ezabatu dezake nekazaritzak eguratsetik. Onura ekonomikoak ere baditu. Elikadurarekin eta nekazaritzarekin zerikusia duten irtenbideetan inbertitzen duzun dolar bakoitzeko, 30 dolar irabazten dituzu. Izan ere, dena hobetuko litzateke: nutrizioa, karbonoaren emisioa murriztea eta janarien kalitatea bermatzea. Gastronomia da klima aldaketari aurre egiteko aukerarik onena.

Elikagai enpresei karbono aztarna murrizteko aukera bideragarriak gomendatzen dizkiezu. Hori ezabatzea da zure ametsa?

Posible da jatetxe baten karbono emisioa zero izatea, nahiz eta ez den erraza. Hala ere, nire ametsa da jatetxeek, korporazioek, instituzioek eta unibertsitateek klima aldaketari aurre egiteko elikadura programak ezartzea eta zabaltzea. Nahiago dut hori, jatetxe bakan batzuen perfekzioaren bila aritu baino.

Bidean gama handiko jatetxeak batu dira mugimendura, Noma eta Benu tarteko. Garrantzitsua da hori?

Bai, garrantzitsua da sukaldari handiak horrelako mugimendu baten parte izatea. Izan ere, hainbat jatetxe eta korporazio erakartzen ditu horrek. ZeroFoodprint mugimenduaren parte diren jatetxe askok aurretik ere produktu onak erabiltzen zituzten, ez zituzten emisio asko izaten, baina ekinaldiari laguntzeko egiten dute, beste batzuk erakartzeko.

Uste duzu beharrezkoa dela elikadura sistema berriztagarri bat sortzea?

Bai, ezinbestekoa da. Nekazaritza konbentzionalarekin jarraitzen badugu, ez da uztarik egongo 60 urte barru.

Jendea kontzientziatuta dagoela uste duzu?

Posible da jendea kontzientziatuta egotea beharraren inguruan, baina ez dute ulertzen aukera. Alde batetik, zientzia hau nahiko berria delako. Jendeak beharrezkoa dela pentsatzen du, baina ez dute ulertzen nola den posible.

Gastronomia irtenbidea izan daiteke klima aldaketari aurre egiteko?

Bai. Ez da soluzio praktikoena bakarrik: guztiok nahi dugun zerbait da. Izan ere, denek nahi dute elikagai ona, osasuntsua eta nutritiboa. Posible da hau lortzea gastronomian egindako %1eko ekarpen txiki batekin bakarrik.

Etorkizunera begira, baduzu beste proiekturik buruan?

Ez. Hau da proiektua. Nire asmoa da mugimendu hau handituz joatea. Ez dut beste proiekturik buruan.


'Potologuak' antzezlanerako bi sarrera zozkatuko ditu Uztarriak

Sarreren zozketan parte hartzeko zein azpeitiar aktorek hartzen duen parte obran galderari erantzun beharko diote bazkideek. Erantzuna ostiraleko 11:00ak baino lehen bidali behar da uztarriazozketak@gmail.com helbidera, eta ostiralean bertan egingo du zozketa Uztarriak.

Ostiralean, hilak 3, Potologuak antzezlana izango da Sanagustin kulturgunean, 22:00etan hasita. Emanaldirako bi sarrera zozkatuko ditu Uztarria Komunikazio Taldeak bere bazkideen artean.

Uztarriak bi sarrera ditu zozketatzeko, eta antzezlanerako sarrerak eskuratu nahi dituenak galdera honi erantzun behar dio: Zein azpeitiar aktorek hartzen du parte Potologuak obran?

Erantzunak uztarriazozketak@gmail.com helbidera bidali behar dira, parte hartzen duen bazkidearen izen-abizenak eta harremanetarako telefono zenbakia emanez. Urriaren 3ko, ostirala, 11:00k baino lehen bidali behar dira erantzunak.

Ostiralean bertan jakinaraziko ditu Uztarria Komunikazio Taldeak saridunen izenak, Uztarria.com-en. Sarrerak non eskuratu saridunei zuzenean adieraziko zaie; horregatik, ez ahaztu telefono zenbakia ere jartzea, harremanetarako.

Dagoeneko salgai daude antzezlanerako sarrerak Sanagustin kulturgunearen webgunean eta kulturgunean. Sarrera zortzi euro ordaindu beharko da aurrez erosiz gero, eta egunean bertan hamar euro.

Lehiaketa gehiago datozen asteetan

Uztarria Komunikazio Taldeak gisa honetako lehiaketa gehiago egingo ditu datozen aste eta hilabeteetan, eta beraz, bizkor ibili eta egin zaitez Uztarriako bazkide! Horretarako klikatu hemen eta abantaila ugariz gozatu ahal izango duzu.


Elurra iritsi da asteburuan, eta Nafarroako bigarren mailako errepide sareko sei mendate itxi dituzte


Santamasetarako motorrak berotzen

Santamas egunaren bezperan, askotariko ekintzak izan dira Arrasaten; Ibai-Arte elkarteak 100 otzara banatu ditu, adibidez, eta Urnietako dantza taldeak saioa egin du Herriko Plazan.

Bihar, abenduak 22, izango da egun handia.


Suarezen haur literaturako laugarren alea

Krispeta hegalariak liburua argitaratu berri du idazle altsasuarrakDuela bi urte Ebelina Mandarina argitaratu zuen Castillo Suarezek. Iaz Nobio bat nire amarentzat eta Muxurik nahi liburuak. Haur literaturaren harra sartu ote zaion galdetuta Suarezek Beleixe Irratian (FM 107,3) esan du, "Gertatzen da argitaletxeek haurrendako liburuak eskatzen dizkizutela. Poesia libururik ez dizu eskatuko, edo nekez".Krispeta hegalariekin identifikatu den galdetu diote egile altsasuarrari Beleixe Irratian (FM 107,3): "Bai. Liburu honetan haur bat krispetak jan eta hegan ateratzen da. Ni haurra nintzela amonak buñuelos de viento edo haize kruspetak egiten zituen. Esaten zigun bi baino gehiago jaten bagenituen hegan aterako ginela". Suarez ez zen inoiz arriskatu hirugarrena jatera, eta har hori izan du. Liburuan behar baino krispeta gehiago jan eta hegan ateratzen den haurraren istorioa kontatzen du. Atzetik amona motoan atzetik joanen zitzaion, zeruan ihes egin duten gasezko puxika guztiak biltzen dituen irla eta beste opatuko dituzte bidai horretan. Itzali nahi ez duen izar bat ere opatuko dute bidean. Suarezen liburuari Enrique Morente bilbotarrak jarri dizkio irudiak. Liburuan izenik aipatzen ez bada ere idazle altsasuarrak neska bat zuen buruan. Baina marrazkilariak mutiko bat marraztu du. Beleixe Irratian (FM 107,3) bitxikeria hori azaldu du egileak. Aurki beste lan bat aurkeztuko duela ere aurreratu du.


Dantza eta martxa, Oihan Vegarekin

Oihan Vega DJ ezagunak saltoka, kantuka eta dantzan ipini zituen zapatu iluntzean Plaza Zaharrean elkartu ziren gaztetxoak eta umeak. Kantu ezagunak, martxosoak eta dantzagarriak ipini zituen, bolumen handiarekin eta berak indartsu animatuta.

Eguraldia lagun izan ez arren, kalean zebiltzan gaztetxoak (ez asko) Plaza Zaharreko karpara erakarri zituen Oihan Vegaren DJ festak. Kantu ezagunak, hemengoak eta hangoak, umeendakoak eta gazteendakoak… denetarik ipini zituen Angiozarko DJak, eta berari begira zebiltzan gaztetxo guztiak dantzan ipintzea lortu zuen.

Saioaren bukaeran autografoak sinatu zituen eta hainbat zalerekin argazkiak atera zituen.


Pakistanen 30 pertsona hil dituzte unibertsitate baten aurkako erasoan

Bacha Khan Unibertsitateko ikasleak eta irakasleak dira hildako gehienak.50 lagun baino gehiago zauritu dituzte.Erasoa euren gain hartu ostean, talibanek atentatuaren erantzukizuna ukatu dute

Kolpe latza jaso du Pakistanek. Ustezko lau erasotzailek 30 lagun hil zituzten atzo Bacha Khan Unibertsitatean, Charsaddan. Goizean goiz hasi zen atentatu oldea. Bi lehergailu zartarazi zituzten unibertsitatearen atarian; jende ugari zegoen inguruan, poesia jardunaldiak egiten ari baitziren. Leherketen ostean, hainbat ekintzaile armatu tiroka sartu ziren unibertsitatera, «Ala handia da» oihukatuz, Zahoor Ahmed ikaslearen esanetan. 30 lagun hil eta 50etik gora zauritu zituzten; unibertsitateko ikasleak eta irakasleak, lau zaindari eta polizia bat. Ustezko lau erasotzaile tiroz hil zituen Poliziak, gunea itxi ostean, iturri ofizialen arabera.

Khan Abdul Ghaffar Khan ekintzaile paxtuaren heriotzaren urteurrena ospatzekoak ziren atzo izen bereko unibertsitatean —haren omenez jarri zioten izena—. Unibertsitateko erretoreorde Fazal Rahimek azaldu du 3.000 ikasle dituela zentroak eta 600 bisitari joanak zirela, poesia errezitaldien harira.

Erantzule argirik ez

Unibertsitatearen atzealdetik sartu ziren erasotzaileak. Hesia igo eta segurtasuneko guardei tiro eginez lortu zuten barrura sartzea. Ikasgeletako eta ikasleen logeletako ateak ireki zituzten, kalaxnikovak eskuan, eta ikasle eta irakasleei banan-banan egin zieten tiro. Hildako 30 lagunetatik gehienek buruan dituzte balen zauriak. Baieztatu dituzten hilotzak 30 badira ere, ospitaleko erizainek diote gehiago direla erasoan hildakoak. Nawaz Sharif Pakistango lehen ministroak esan du sarraskiari erantzun egingo diotela: «Erasoa ez da izan Bacha Khan Unibertsitatearen aurka, Pakistanen kontra baizik.Gogor erantzungo du estatuak. Beldurra ezabatzeko dugun ausardia jasango dute koldarrek eta haien finantzek. Nazioa batuta dago».

Dena den, erantzule argirik ez dago oraindik. Talibanek beren gain hartu zuten atentatua, egunaren hasieran. Umar Mansoor TTP Tehrik-e-Taliban taldeko buruak adierazi zuen euren gotorlekuaren aurkako erasoaldiaren «ordaina» izan zela erasoa, eta zehaztu zuen lau ekintzaile suizida izan zirela erasotzaileak. Aldiz, talibanen bozeramale Muhammad Khurasanik ordu batzuk geroago ukatu egin zuen erasoaren erantzukizuna, eta atentatuak «islamaren aurkakoak» izan direla esan zuen. «Militarrak ez diren instituzioetan ikasten duten gazteak etorkizuneko nazioaren eraikitzaileak dira guretzat; gure ardura da haien segurtasuna eta babesa bermatzea», gaineratu zuen.

Kolpea hezkuntza libreari

Atzoko erasoak agerian utzi du hezkuntza askea dela muturreko islamismoaren jo puntuetako bat. Pentsamendu kritikoa eta sormena lantzeak bereizten du Bacha Khan Unibertsitatea. 2012an sortu zen, Abdul Ghaffar Khan ekintzailearen omenezko izenarekin. Ez dute zoriz aukeratu erasoaren lekua. Mendebaldeko kulturaren eragina egozten diote talibanek eremu horretako hezkuntzari; ez dute onartzen, adibidez, emakume jaio direnek hezkuntzarako eskubidea izatea.

Ez da lehen aldia talibanek unibertsitate baten aurkako erasoa egiten dutena. 2014ko abenduan izan zen eskola baten kontra eginiko inoizko atentaturik handiena: 8 eta 18 urte bitarteko 132 ikasle hil zituzten TTPko erasotzaileek Pesahwar hiriko eskola batean, 141 lagun orotara —atzoko sarraskiaren lekutik 40 kilometrora dago—; armadaren eskola publiko bat zen. Orduan, muturreko islamistek adierazi zuten militarren aurkako «mendekua» izan zela. Erakunderik boteretsuena da armada Pakistanen. Atzoko egunak gertakari hori ekarri du gogora, baina azken hamarkadan talibanek egindako erasoak ugari dira.

Gatazkaren itzal luzea

Pakistango ipar-ekialdean dago erasoa gertatu den lekua, Peshawar hiritik gertu, eta Afganistango mugatik 100 kilometrora. Ezaugarri bereziak ditu esparru horrek. Administrazio Federalpeko Tribuen Eremua deiturikoaren alboan —autonomia berezi bat daukate— dago Peshawar. Eremua Afganistango mugan dago. Biztanle gehienak paxtuak dira, eta haien tradizio tribalaren araberako bizimodua daukate. Afganistango etnia nagusia dira, eta mugaren bi aldeetako herritarrek harreman handia daukate. Islamaren ikuspegi fundamentalista oso hedatuta dago eremu osoan. Ezaugarri horiengatik eta Afganistanekiko loturarengatik, talibanen mugimendua arrakastaz zabaldu zen XXI. mendearen hasieran. Hainbat talde sortu ziren, eta horietako gehienek 2007an TTP erakunde bateratua sortu zuten. Dena den, ordurako bazeramaten urte batzuk Pakistango armadaren aurka gerran.

2001ean hasi ziren AEBak Afganistan inbaditzen, eta Pakistanen bat egin zuen estrategiarekin. Talibanen erregimena deuseztatzea zen helburua. Porrot egin zuten, baina barne gerra odoltsu batean murgildu zen herrialdea. 2001 eta 2011 bitartean, 30.000 lagun inguru hil ziren borroketan eta atentatuetan. Gobernu zibila ezarri zenean —Barack Obama ailegatu zen boterera AEBetan—, bi herrialdeen arteko harremanak okertu egin ziren, eta, gaur egun, AEBak zuzenean murgilduta daude gatazkan.


Iñaki Artolak etxean jokatuko du larunbatean

Alegiako festetan pilotari profesionalen jaialdia egongo da. Aurrean Artola eta Bengoetxea VI.ak neurtuko dituzte indarrak, Urretabizkaia II.a eta Erasun lagun dituztela. 18:00etan hasiko den jaialdian beste bi partida ere jokatuko dira: festetako txapelketako finalak.

Iñaki Artolak herritarren aurrean jokatuko du larunbatean, uztailak 13. Alegiarrak Urretabizkaia II.a izango du atzean. Aurkariak, aldiz, Oinatz Bengoetxea eta Jon Erasun izango dira. Pilota jaialdia 18:00etan hasiko da eta sarrera 15 euroan jarri dute.

Hiru partidaz osaturiko ikuskizuna antolatu dute Alegiako pilotalekuan. Aurreneko bi partidak Alegiako Festetako Pilota Txapelketaren finalak izango dira. Nesketan, palaz, Ainhoa Garmendia eta Maider Mendizabal izango dira alde batetik. Alegiarrak eta anoetarrak Amaia Irazustabarrena eta Itsaso Erasunen aurka jokatuko dute. Hernaniarra eta zizurkildarra azken bi hauek. Ondoren, eskuz mutilak ariko dira lehian. Jubenilen finalera ondorengoak iritsi dira: Aitor Altuna tolosarra eta Etxeberria albizturtarra alde batetik, eta Senar ataundarra eta Zalakain oiartzuarra bestetik. Jaialdiko hirugarren partida izango da profesionalena.


Europako txapelduna da Aitor Olaizola

Aitor Olaizola. (Argazkia: Donostiako Atletiko)

Donostiako Atletikon albiste onak jaso dituzte. Izan ere, Aitor Olaizola donostiarra txapelduna izan da disko jaurtiketan, beteranoen Europako Txapelketan, M-45 kategorian. Bere jaurtiketa onena 42,72 izan da. Madrileko Moratalaz pistan jokatu dute lehia.

Donostiako Atletikon eta Realean osatu du bere kirol ibilbidea Olaizolak, eta Atletikon 20 urte baino gehiago daramatza.


Mixel Ducauren ibilbideari errepasoa EKTn

Ane Zabala kazetariak elkarrizketatu du Mixel Ducau aste honetako Euskal Kulturgintzaren Transmisioa saiorako. Bertan, musikariaren ibilbideari errepasoa eman zaio. Esaterako, Errobi eta Zaldibobo taldeen inguruan edo Caroline Phillips bikotekidearekin duen Bidaia taldearen inguruan aritu dira hizketan.

Saxofoia jotzen hasi zen arren 16 urterakin rock doinuetara salto egin zuen Mixel Ducau. Anje Duhalderekin batera Errobi taldean ibili zen eta ordutik hainbat proiektu izan ditu musikariak. "Xabier Amuriza eta Erramun Martikorenarengandik asko jaso" duela dio lapurtarrak, baita gaur egungo euskal musikagintza "inoiz baino irekiago ikusten" duela, "modernoa eta tradizioa elkarrekin ondo uztartuta". Izan ere, kultura transmititzeko "egitekorik onena kantatzen jarraitzea" dio Ducauk.


Bertsolari Txapelketa Nagusira joateko sarreren irabazleak jakinarazi dituzte

Zarauzko Salbatore Mitxelena ikastolak Bertso Txapelketa Nagusirako sarreren zozketa egin du eta dagoeneko jakinarazi dute zeintzuk diren irabazleak: 2154 eta 0309 zenbakidun txartelen jabeak. Horiek abenduaren 9a bitartean jaso beharko dituzte sarrerak. Hori egin ezean, ordezkoei emango dizkieta: 1280 eta 2409 zenbakia dutenei. Horiek abenduaren 13a baino lehen jaso beharko dituzte sarrerak.


Kaleko erabilera askearen alde gabon-kantak abestera deitu dute Plentzian

Kalean kantatzeagatik Plentziako Udalak musika-eskola bateko ume-talde bati "tasa" bat kobratu gura diola salatu dute hainbat auzokidek. Azaldu dutenez, Udalak zerga hori ezarri gura die "eremu publikokoa den lurzorua okupatuko dutelako". Horren aurrean, protestaldia egingo dute gaur, barikuan, Eliz plazan, 19:30etik aurrera.

Sare sozialetan eztabaida piztu da, kalean kantatzeagatik tasa bat ordaindu behar ei delako Plentzian. Abenduaren 16an auzokide batek zabaldutako ohar baten bitartez jakinarazi zuen udalerriko musika-eskola bateko 12 neska-mutil kalera irten gura zutela, gitarra batez lagunduta, gabon-kantak abestera. Hala ere, horren berri Udalari eman ziotenean, horrek zerga bat eskatu zion taldeari, eremu publikokoa den lurzorua okupatuko dutelako. Horren denaren aurrean, musika-eskola horretako gurasoek protestaldia deitu dute gaurko, barikurako, "Tasarik gabeko kultura baten alde" lemaren pean. Elkarretaratzea 19:30ean izango da, Eliz plazan; horretara gerturatzeko deia egin diete auzokide denei, baita bertan gabon-kantak abestera ere.

HIRUKA Plentziako Gobernu-taldeagaz (EAJ) harremanetan jarri da egoera horren denaren inguruan berba egiteko; hala ere, oraindino ez du inolako erantzunik jaso. Horren ordez, EAJk egoera hori "argitzeko" ohar bat publikatu du; horretan, jeltzaleek azaltzen dute ez dutela "inolako zergarik" eskatuko kalera kantatzera ateratzeagatik, "baizik eta gaur egun indarrean dagoen ordenantza bat betearaztea da helburua, eta horrek dio tasa bat ordaindu beharra dagoela eremu publikokoa den lurzorua okupatzeagatik". Era berean, azpimarratu gura izan dute eskatzailea ez dela "espontaneoki kalera irtengo den talde bat", baizik eta Eliz plaza hainbat orduz "erabilera intentsiborako eta esklusiborako" erabili gura duen akademia pribatu bat. Hala, adierazi dute tasa hori aplikatzearen arrazoia ez dela "erabaki politiko bat, baizik eta teknikoa".

David Crestelo EH Bilduko zinegotziak, bere aldetik, EAJren erabakia kritikatu du, ordenantza fiskalaren interpretazioa "partziala" delakoan: "Parekotasunak bilatzen dituzte ordenantzan, talde batek gune publiko bat okupatuko duelako. Hala ere, inondik inora ez da erabilera pribatiboa izango, publikoa baizik, herritar denentzako irekia".


Leintz Gatzagako MTB martxa ez da egingo aurten

Dorleta Txirrindularien Lagun Elkarteak antolatutako Gatzagako MTB martxaren hemezortzigarren edizioa ekainaren lehenengo aste bukaeran egin nahi zuten, baina antolatzaileek ekitaldia ez egitea erabaki dute.

"Antolakuntza aldetik lan handia ematen du, eta, ezjakintasuna nagusi, uste dugu ez dela proba egiteko unea. Lehen, Gatzagako jaietan egiten zen ekitaldia, irailean, eta, bizpahiru urte dela, ekainaren lehenengo asteburura aldatu genuen. Hala, orain, atzeratzeak ez du zentzurik. Beste proba batzuk ere badaude, eta denak pilatu daitezke. Beraz, data errespetatuta, urtebeteko saltoa egingo dugu. Hala, denbora izango dugu hobeto antolatzeko eta berrikuntzak ondo pentsatzeko", adierazi du Beñat Agirreurreta Gatzagako MTB martxako antolakuntza taldeko kideak.


'Gara'-ko zuzendaria inputatu dute iritzi gutun bat argitara emateagatik

"Terrorismoa goratzea" egotzita deklaratu du Auzitegi Nazionalean, eta bi urte arteko zigorra jaso dezake auziak aurrera egiten badu.


5,4 graduko lurrikara batek Txile astindu du

Sismoak hiriburutik 36 bat kilometrora izan du epizentroa, eta 80 kilometroko sakoneran hipozentroa. Oraindik ez dute ez zaurituen ez kalteen daturik zabaldu.

Richter eskalan 5,4 graduko indarra izan duen lurrikara batek Txileko Santiago astindu du gaur, abuztuak 2, bertan 03:15 zirenean.

Sismoak Santiago hiriburutik 36 kilometrora izan du epizentroa, eta 80 kilometroko sakoneran hipozentroa.

Oraindik ez dute jakinarazi hildakorik, zauriturik edo kalterik eragin duen.


Ikastetxeetako ikasleek ederki garbitu zituzten errekak

Lasarte-Oriako Udalak URA ur agentziaren laguntzaz, antolatu duen Aste Berdearen ekintza nagusia burutu zen ostiralean herrian, erreka garbiketa, alegia.

Herriko ikastetxeetako 120 gaztetxok parte hartu zuen Oztaran eta Basotxo errekak garbitzeko ahaleginean.

Oztaran eta Basotxoko

Sasoeta-Zumaburu ikastetxeko LH5 eta LH6 mailako gazteak Plazaolako bidetik Oztaran errekara hurbildu ziren. Mailaka banatu eta errekako zati desberdinetan ibili ziren garbiketan.

Landaberri ikastolako LH5 mailako ikasleak, berriz, Basotxoko erreka garbitu zuten. Hiru talde egin eta lehenengoa, Aduriz ingurutik sartu zen bailaran eta beste biak, Villa Mª Angeles inguruan eta hilerri aldean aritu ziren.

Informazio puntua

Goizeko erreka-garbiketaren ondoren, arratsaldean, Informazio Puntua jarri zen Dorre Parkean.

Bertan, erreka-garbiketan bildutako hondakinak, beira, plastikoa, metalak... erakusgai jarri ziren. Horretaz gain, uraren inguruan hiritarren proposamenak bildu zituzten.

Ekimen hau Zaindu maite duzun ura ingurumen kanpainaren barruan kokatzen da. Era honetara, larunbatean ospatzen zen Mundu mailako Ingurumen Egunarekin bat egin nahi zuen Udalak.


Musika Eskolakoek Santa Zezilia jaialdia ospatu zuten

Atzo, osteguna, Musika Eskolako ikasle eta irakasleek Santa Zezilia jaialdia ospatu zuten Izarraitz pilotalekuan. Santa Zezilia,musikarien eguna, datorren igandean den arren, atzo egin zuten jaialdia. Argazkian Musika Eskolako korua abesten.


Apirilaren 28 eta 29ko kirol emaitzak

Saskibaloia

Gipuzkoako txapelketa. Senior gizonak. Bigarren maila.

Donibane Mendaur-Oiarso 59-75

Eskubaloia

Senior emakumeak. Udaberri Kopa.

Ereintza (atsedenaldia)

Futbola

Erregional Preferentea

Martutene-Touring 0-1

Beti Ona-Astigarragako Mundarro 0-1


Dietak irregularki jasotzea egotzi diote CAMeko presidente ohiari

Antza, Modesto Crespo presidenteak 300.000 euro modu irregularrean jaso zituen 2009 urtean.

Javier Gomez Auzitegi Nazionaleko epaileak Modesto Crespo CAMeko presidente ohia inputatzea erabaki du, bidegabeko jabetze delitu batengatik. Antza, 2009 urtean 300.000 euro jaso zituen modu irregularrean dietetan Crespok.

Crespo Tinser Cartera SL. parte hartutako elkarteko presidentea zen, eta presidente zen bitartean jaso zuen dirua. Epaileak aparteko atala ireki du. Ustelkeriaren aurkako Fiskaltzak, gainera, 2009ko azaroaren 27an egindako bilera batean dietak onartu zituzten 18 kontseilarien egozpena ere eskatu du.

Epaitegietako iturrien arabera, Crespo 2009ko abenduan heldu zen Tinserreko presidentziara. Kontseilariek azaroaren 27an egin zuten bileran izendatu zuten Crespo presidente eta batzar orokorrak egun batzuk beranduago, abenduan, berretsi zuen izendapena.

Kontseilariek, gainera, Crespok urteko azken bi hiruhilekoei zegozkien dietak “atzeraeraginezko” moduan kobra zitzan erabaki zuten, nahiz eta urteko azken hilabetean heldu kargura.

Gomez Bermudez epailea Crespo eta kutxako beste hainbat zuzendari ikertzen ari da ustez egindako delituengatik. Besteak beste, sozietateetan delituak, maulak, prezioen manipulazioa eta kudeaketa aztertzen ari da.

Espainiako Bankuak 2011an esku hartu zuen kutxa eta urte horretako abenduan Sabadell bankuak erosi zuen CAM euro baten truke. Gordailuen Garantia Funtsak 5.249 milioi euro injektatu zituen eta Banku Berregituraketa Ordenaturako Funtsak 2.000 milioi euro.


Herri giroa sustatu eta harremanak sendotu nahi dituzte

Iruran elkarte bat sortzeko asmotan dira aisialdi eremuan eragiteko, eta lehen ekimena, Aitor Mendiluzeri etzi egingo dioten omenaldia izango da

Gauza nabaria da azken urteetan gizartea asko aldatu dela. Elkarlanerako eta auzolanerako ohitura gutxiago dago eta Iruran ere sumatzen da hori. Gainera egoera horri, herriak urte gutxitan izan duen hazkunde azkarra gehitu behar zaio. «Giro itzalia nabaritzen da Iruran, herritarren artean ia harremanik ez dago eta gauza gutxi antolatzen dira». Diagnostiko hori herritar askok konpartitzen dute eta lanketa bat abiatu dute, bilgune bat sortu eta herri giroa biziarazteko.

Herrian banatutako inkesten emaitzetan eta eragileekin egindako bileretan agerian geratu da herritarrek kezka konpartitua dutela. «Haustura bat dago betiko iruratar eta herrira bizitzera etorri direnen artean. Transmisioa eten egin da. Gaur egun kalean gabiltzan gehienak ikastolaren bueltako gurasoak eta umeak gara, baina jende gehiago ere bizi da Iruran. Gazteak, DBHko ikasketak egitera kanpora joaten dira eta herriko kaleetatik desagertzen dira behin adin batera iritsita». Goizargi Oruesagastiren hitzak dira, herrian elkarte bat sortzeko prozesua dinamizatzeaz arduratu den zortzi pertsonako talde motorreko kidea.

Uda ondoren egin zuten lehen bilera informatiboa, herritar batzuk egina zuten diagnostikoa konpartitzeko. Deitzaileak pozik daude erantzunarekin, 30-35 pertsona gerturatu baitira lehenengo bileretara. Dagoeneko, talde eragileak 60 herritarrez osatutako zerrenda du eskuartean eta bertako kide Garbiñe Mendizabalek jendeak parte hartzeko agertu duen gogoa nabarmendu du: «Interesa badute gauzak egiteko, baina ez dakite nola. Herritarrek tresna bat behar dute, egitura bat. Gauzak antolatzeko hutsune hori beteko luke elkarteak».

Gorka Muruak ere hartzen du parte taldean eta bera da jatorriz irurarra den bakarrenetako bat: «Orain arte egin ditugun bileretan, akaso, beste herrialdetako jatorria dutenak edo Tolosako ikastetxeetara umeak eramaten dituzten gurasoak gerturatzea falta zaigu, baina elkartea sortzeko prozesuak berak ere balio behar du horiek erakartzeko». Helburuari bezainbesteko garrantzia ematen diote bideari, ez baitiote zentzurik ikusten zortzi laguneko talde bat herrian ekintzak antolatzen aritzeari. «Denon artean eraiki nahi dugu elkartea, denon artean erabaki, hori baita luze irauteko bermea».

BALIOETAN OINARRITUTA

Lehen bilera batean balizko elkarte horren helburuak zehaztu zituzten. Herria aktibatu nahi dute eta elkargune bat sortu, aisialdi arloan herrian dauden beharrak ase eta kirol edo kultur mailan ekintzak antolatuz, herri biziago bat egiteko. Elkartearen balioak ere zerrendatu dituzte: autonomia izango du, elkarlanean eta parte hartzean oinarrituko da, euskararen eta belaunaldien arteko kultur eta ondarearen transmisioa bermatuko du, anitza izango da eta konpromiso soziala eramango du praktikara.

Hurrengo bileretan elkarteak izango dituen erronkak zehaztuko dituzte, eta Oruesagastik horietako batzuk aurreratu ditu, jadanik: «Gazteen arlokoa aipatu dugu, transmisioarekin lotutakoa eta beste bat herri giroarekin zerikusia duena». Erronka horietan oinarrituta ekintza sorta bat proposatuko dute aurrerago. Bide horretan, elkarteak izango duen egitura zehazten joango dira.

Hasiera batean elkartea osatzeko epe muga bat jarri baldin bazioten ere euren buruari, «pixkanaka» ari dira, prozesuaz gozatzen eta tartean sortu diren eskaerei kaso eginez. Datorren larunbatean, Aitor Mendiluze Iruran bizi den bertsolariari herri omenaldia egiteko proposamena herritar batek luzatu zion sortze bidean den elkarteari eta egindako gonbita gustu handiz hartu dute.

Ez da eskaera bakarra izan. Galtzaundi euskara taldea eskualdeko euskalgintza aktibatzeko lana egiten ari da azken hilabeteetan eta aurtengo urte amaieran Euskaraldia ekimena prestatzeko laguntza eske ari da herriz herri. Iruran, talde eragilearengana jo du eta «gustu handiz» hartu du proposamena, «gure balioen barruan ere sartzen baita euskararen transmisioa», esan du Mendizabalek.

Badabil mugimendua herrian eta «esperantzatsu» azaldu da taldean parte hartzen ari den Nerea Bidaurreta. Orain Iruran bizi den egoera irauli nahi dute parte hartze prozesuarekin: «Astean zehar, eskolaren aitzakian eta plaza inguruan mugimendu pixka bat egoten da, baina iristen da asteburua eta hemen inor ez da geratzen». Taldeko kideek uste dute «potentzialitate» handia dagoela Iruran, besteak beste, eskualdeko herririk gazteena baita: «Egia da herria asko aldatu dela, baina egoera horretara egokitu beharko dugu lehenagokoa baztertu gabe. Esnatzeko garaia da».

HERRI OMENALDIA, ETZI, AITOR MENDILUZERI

Duela lau urte, aurreko Txapelketa Nagusiaren aitzakian omenaldia egin zitzaion Iruran bizi den Aitor Mendiluze (Andoain, 1975) bertsolariari. Iazko abenduan ospatutakoan, txapeldunorde izan zen, «baina ez diogu horregatik bakarrik egin nahi omenaldia». Ibilbide oso bati aitortza egin nahi diote, euskalgintzan eta kulturgintzan bertsolaritzak betetzen duen tokia aintzat hartuta eta aitortuta, bertso mugimenduak sortze bidean den elkartearen balioekin bat egiten duela.

Herriko bertsozale batek proposatuta hartu du elkarteak omenaldia antolatzeko ardura eta kideek nabarmendu dutenez, «ez da ekitaldi ofiziala edo instituzionala izango, omenaldi xume bat baizik, herritarrek egindakoa». Bide batez, sortzeko prozesuan dagoen taldearentzat ere mugarri bat izango da larunbatekoa: «Pultsua hartzeko balioko digu, jendea biltzeko eta zein mugimendu klase dagoen antzemateko».

Herritik antolatu dute larunbateko ekitaldia, herritar batengan pentsatuta, baina eskualdera ere zabaldu nahi dute omenaldia. «Eskualdeko eragileekin jarri gara harremanetan eta haiek ere parte hartuko dute». 12:00etan plazan egingo den ekitaldian ikusiko da emaitza. Ondoren, bazkarian bilduko dira eta bazkalostean belaunaldi ezberdinetako bertsolariak ariko dira. «Guk asko estimatzen dugu Aitor eta badakigu, berak ere eskertuko duela egindako aitortza».


[BIDEOA]: "Udako ekoizpen oparoa aprobetxatzen dugu kontserbak egiteko eta neguari kolorea emateko"

Ortu txiki bat landuz hasi zuen bidea Anak, orain lau urte, eta apurka-apurka proiektua gorpuztea lortu du. Garain 1.000 metro koadroko ortua du eta fruta arbolak ere landatu ditu. Urrian, Garai Kontserbak izenagaz produktua merkaturatuko du, Durangoko eta Iurretako denda txikietan. Sasoiko produktuekin otzarak ere prestatzen ditu.


LABek enpresa txikietako hauteskundeen emaitzak IEH mailakoak nahi ditu

Hiru astez hauteskunde sindikalen emaitzak gibelatu ondoren, Akitania-Berria mailako emaitzak besterik ez eskuratzea salatu du sindikatu abertzaleak

Urte berriarekin sortu den Euskal Elkargoaren aitzakia baliatu nahi du LABek, haren aldarrikapenak zentzu osoa har dezan. Lanaren Zuzendaritza Orokorrera bidalitako gutun batean, “Euskal Herri mailan existitzen den HELEP berriak osatzen duen lurraldean izan diren emaitzak jakinaraztea” galdegiten dio sindikatuak.

Izan ere, “Euskal Herri mailan Lurraldeko Komisio Paritarioa sortzear da eta besteak beste, komisio akordioak izenpetzeko gaitasuna izanen du. Akordio horiek baliozta aitzin izanen diren negoziaketentzat, sindikatu bakoitzaren ordezkaritza ezagutu beharko genuke eta horretarako noski, hauteskunde ezberdinen emaitzak lurralde mailan beharrezkoak izanen ditugu”.

Arratsaldean buruturiko ekintzan, Maider Hitta LABeko kideak adierazi du egindako galdeak balio duela “jakiteko zuzen zenbateko portzentajea, zenbat boza LABek ukan dituen TPE hauteskunde horietan hemen, Euskal Herrian”. Tenore honetan, Akitania Berriko emaitzik ez da komunikatua izan.


[ANALISIA] Hiru hilabetetan bi behargin hil dira Tubacex enpresan, guztira, 5 langile azken 9 urteetan

Irailaren 18an zendu zen Tubacex taldeko Aceralavako lantegian -Amurrion- langile bat, eta enpresa bereko azpiegituretan hil zen ere 25 urteko gazte bat uztailean. Biak ziren aiaraldearrak, Laudiokoak. Enpresan ordezkaritza duten guztiek seinalatu dute prekarietatea dela heriotza horien atzean dagoena.

Uda gogorra izan da bukatu berri dena Tubacex enpresan. Pasa den astean 59 urteko langilea hil zen bihotzekoak jo ostean, bere ardurak betetzen zituen bitartean. Antza, lanpostuan tenperatura altua zegoen eta bero kolpearen emaitza izan zen heriotza, oraindik argi ez dagoen arren. Eusetek enpresa azpikontratatuko langilea zen M. G. R. izeneko laudioarra.

Printzipioz, Tubacexek ukatu egin zuen zerikusirik izatea gertatutakoarekin, baina zenbait langile ordezkarik gogorarazi zuten enpresan jazotzen diren heriotzak lan istripuak direla.

Hori dela medio, hurrengo egunean mobilizazioak eta protestak egon ziren, baina parte hartzea ez zen apartekoa izan, aintzat hartuta uztailean ehunka lagun batu zirela Tubacex enpresan izandako beste istripua salatzeko. Zehazki, uztailaren 4an makina batek 25 urteko gazte bat harrapatu eta hil egin zuen Tubacex taldeak Laudion duen fabrikan eta gertakariari berehala erantzun zioten bere kideek.

Egunean bertan gelditu zuten ekoizpena beharginek eta hurrengo egunean ere faktoria hutsik egoteaz gain, sarreratik abiatu zen manifestazio jendetsua. Arratsaldean elkarretaratzea egon zen eta ondoren Ernai

gazte antolakundeko kideek Zumalakarregi etorbideko trafikoa moztu zuten protesta egiteko.

Prekarietatea jomugan

Hilabete gutxiren buruan bi hildako egoteak enpresa berean, derrigorrez, zerbait txarto dagoenaren seinale izan behar du. Gauzak horrela, uztailean jatorria seinalatu zuten sindikatuek: prekarietatea.

Langile ordezkariek azpimarratu zuten Tubacex taldearen politikak etekinak lortzera bideratuak daudela soilik, eta bazterrean ezinbesteko tresnak geratu direla: azpiegituretan segurtasuna bermatzeko inbertsioak, matxuratu diren piezak ordezkatzeko material egokiak, jende nahikoa lanak ganoraz betetzeko eta hutsuneak betetzeko, edota kontratu egonkorrak, beharginek ez ditzaten portaera arriskutsuak hartu enpresako zuzendaritza pozik egon dadin eurekin eta kontratuaren iraupena luzatu diezaieten.

Are gehiago, politika horiek guztiak bultzatu dituztenei izena eta abizena jarri zizkien langile batzordeak: Celestino Danis TTI eta Aceralavako operazio zuzendaria eta bere “morroiak” -beti ere, sindikatuen hitzetan-.

Edonola ere, udan jazotako heriotza horiei beste hiru gehitu behar zaizkie azken 9 urteetan.

Alde batetik, 2010ean Ugaoko gazte bat zendu zen Laudioko lantegian. 2012an bihotzekoa pairatu eta gero beste langile bat zendu zen altzairutegian. Gainera, 2013an azpikontrata bateko 41 urteko behargina hil zen Amurrion.

Enpresa ez da mugitu

Uztaileko heriotzak eskualde osoa astindu bazuen ere, eta nahiz eta ikasturtea beste gorpu batekin abiatu, Tubacex enpresako zuzendaritzak ez du inolako premiarik adierazi egoera horiei aurre egiteko. Izan ere, irailaren 30ean deitu du konpainiak bilera langile batzordearekin. Hau da, ia 3 hilabete igaro direnean lehen istripua gertatu zenetik.

Jarrera horrek bat egiten du enpresan ordezkaritza duten sindikatuek uztailean azaldutakoarekin. Laudioko gaztearen heriotzaren ostean Aiaraldea hedabidea harremanetan jarri zen guztiekin eta denek egin zuten bat puntu batean: ez zela neurri berririk hartu istripuak ekiditeko.


Bakartzeaz gain bisitarik gabe utzi dute Marije Fullaondo

Aurretik espetxeko agintariekin bisitarako hitzordua eginda bazuen ere, Soto del Realen ez zioten Marije Fullaondo ikusten utzi bere gizonari, Uribe Kostako Amnistiaren Aldeko Mugimenduak salatu duenez. "Espetxeko lokutorioan luze itxaron ondoren, Marije bakartuta zeukatela esan zioten, beste preso sozial batekin ziegan sartu nahi izan zutela eta berak, preso politikoa dela aldarrikatuz, bakarrik edota beste preso politiko batekin jartzea exijitu zuelako. Horretara, zigortu eta bakartu egin zuten. Gainera, bisitarik gabe utzi zuten, aurretik hitzartu bezala, gizona Soto del Realera joan ostean", adierazi dute Etengabe bitakoran. Baltasar Garzon epaileak abenduaren 21ean agindu zuen Marije Fullaondo (argazkian) Algortan jaio eta Errigoitin bizi den Batasuneko Mahai Nazionaleko kidea espetxeratzea.


Ana Galarraga: "Beste sistemak bezain arrazista eta matxista da zientzia"

Donostiako Keler gunean Elhuyarko zientzi-komunikatzaile Ana Galarraga zarauztarra elkarrizketatu du Maite Goñik. Zientzia eta teknologia berriak hizpide izateaz gain, emakumeek zientzian duten ikusgarritasunik ezaz ere hausnartu dute.

Elkarrizketa hau Ttap aldizkariaren 31. zenbakian argitaratu da.

Egin 'Ttap'

Ttap aldizkari digital interaktiboa doan deskargatu daiteke iOS zein Android gailuetan, astero astero Gipuzkoa eta Bizkaiko edizioak kaleratzen dira. Elkarrizketa guztiak primizian aplikazioan.


Gipuzkoaren eta Bizkaiaren arteko finalak Cafes Baquen

Cafes Baque pilota txapelketako finalak jokatuko dituzte gaur, 19:30ean, Iurretan.

Cafes Baque pilota txapelketako aurtengo irabazleak gaur erabakiko dira Iurretako pilotalekuan. Kadete eta gazte mailako finalak jokatuko dituzte arratsaldeko 19:00etatik aurrera. Final bietan gipuzkoarren eta bizkaitarren arteko partiduak izango dira ikusgai.

Kadeteetan Altuna amezketarrak Arrankudiagako Arandiaren aurka jokatuko du. Finalerdietan, Altunak espero baino errazago kanporatu zuen Dario errioxarra (18-6). Dario kadete mailako iazko txapelduna da. Arandiak, aldiz, latz sufritu zuen Etxebarria gernikarra menderatzeko (18-15).

Gazte mailako finalean Erostarbe urretxuarra eta Ziarrusta dimoztarra neurtuko dira. Biek ala biek lan handia egin ondoren lortu zuten finalerako txartela. Ziarrustak 22-16 irabazi zion Ortiz mungiarrari, Abadiñon jokatutako finalerdietan. Erostarbe, berriz, 22-17 nagusitu zitzaion Atutxa galdakoztarrari.


Astelehenean aparteko eta presazko osoko bilkura egingo dute Ordizian

Datorren astelehenean, hilak 9, aparteko eta presazko osoko bilkura egingo du Ordiziako Udalbatzak, 08:00etan. Maiatzaren 22ko Udal eta foru hauteskundeetarako hautes-mahaikideen ordezkoak aukeratzea izango eguneko aztergai bakarra, aurreko bilkuran egindako zozketan aukeratuak izan ziren herritar guztiei ezin izan baitiete izendapena jakinarazi.


«Ez dugu onartuko erabakitzeko eskubidea jasotzen ez duen akordiorik»


Enirio-Doniturrieta proiektuari alegazioak aurkezteko aukera

Aldundiaren Ekonomia Sustapeneko, Landa Inguruneko eta Lurralde Orekako Departamenduak iragarkia publikatu du maiatzaren 8ko Gipuzkoako Aldizkari Ofizialean, eta horren bidez informazio publikoan jarri ditu Eniriotik Igaratzako txaboletara doan bidea motordun ibilgailuentzat egokitzeko proiektua eta horren ingurumen inpaktuaren azterketa. Pista hori Enirio-Doniturrieta artekoa bezala ezagutzen da.

Informazio publikoan hogeita hamar lanegunez jarri da, iragarkia argitaratu eta biharamunetik zenbatzen hasita, egoki iritzitako alegazioak aurkezteko. Alegazioak Gipuzkoako Foru Aldundiko Mendietako eta Natura Inguruneko Zuzendaritzan aurkeztu ahal izango dira.

Proiektua zein ingurumen inpaktuaren azterketa informazio publikoan jartzearen arrazoia Ingurumeneko zuzendariak hartutako erabakitik dator. Apirilaren 30ean argitaratutako erabaki horren arabera, ingurumen inpaktu ebaluazio arrunta aplikatu behar zaio proiektuari, eta ez sinplifikatua, hasiera batean egin zen moduan.


Filmatzeetan 'historikoa' izango da 2019 San Sebastian-Gipuzkoa Film Commisionentzat

2018an 87 filmazio egin zituzten Gipuzkoan, eta horrek 4,2 milioi euroko zuzeneko inbertsioa ekarri zuen lurraldearentzat. Aurten Woody Allenen pelikularen grabaketa nabarmendu da.

Filmazioei dagokienez, "urte historikoa" izango da 2019 Donostia eta Gipuzkoarentzat, lurraldeko Film Commisionen arabera. Aurten egin diren proiektuen "garrantzia eta kalitatea" azpimarratu du batzordeak.

2018an 87 filmatze egin ziren Gipuzkoan, eta horrek 4,2 milioi euroko zuzeneko inbertsioa ekarri zuen lurraldearentzat. Filmatutako proiektuen aurrekontua 9 milioi eurokoa izan zen guztira.

San Sebastian-Gipuzkoa Film Commisionek filmazioak errazteko 184 baimen tramitatu zituen. Gehienak (% 47) telebistarako izan ziren; jarraian, zinema, lau film luzerekin (% 20), eta bideoa (% 23).

Pelikulek hiriburuaren eta lurraldearen irudietan duten oihartzunaz gain, "produkzioek sortutako aberastasuna" ere azpimarratu dute Gipuzkoako Foru Aldundiak eta Donostiako Udalak.

"Gipuzkoa zinema plato erraldoi bat da, eta zaindu, kudeatu eta ezagutarazi egin behar dugu, zinemak duen balio immateriala ukaezina baita, kanpo proiekzioari eta erakargarritasunari dagokienez, baina balio horri aberastasuna eta enplegua sortzeko duen gaitasuna gehitu behar diogu", nabarmendu du Denis Itxasok.

Kultura diputatuaren arabera, batzordearen helburua betetzen ari da: "zinemaren industria lurraldearen irudiarentzako erakusleiho gisa ikusteaz gain, aukera ekonomiko gisa ere ikusi behar dugu, talentua erakartzeko aukera gisa".

Ernesto Gasco Donostiako Ekonomia Bultzatzeko Departamentuko zinegotziarentzat "tokiko sektore zinematografikoaren eta ikus-entzunezkoaren dinamismoa ez ezik, lurraldeak ikus-entzunezko filmaketak egiteko duen erakarpen-ahalmenaren" isla dira datuak.

Bi telebistarako serie eta Allenen pelikula

2018an Soinujolearen semea, Ventajas de viajar en tren, La trinchera infinita eta Agur Etxebeste grabatu ziren Gipuzkoan, baita Allí abajo seriearen kapitulu batzuk eta BBCrako, NHKrako eta Lonely Planetetako gastronomiari buruzko saioak.

2019an, Woody Allenek sei astetan zehar soilik Gipuzkoan grabatu duen pelikula (Rifkin's Festival) nabarmendu dute, "jauzi kaulitatiboa" delako. Film Commisionentzat, "lurraldea leku aproposa izatera iritsi da maila goreneko pelikulak filmatzeko". Bulebarra, Kontxako hondartza, Miramar Jauregia eta Kursaala, baita Zumaia eta Pasaia ere, zuzendari estatubatuarraren pelikulan ikusi ahalko dira.

Gainera, Fernando Arambururen Patria liburuaren moldaketa nabarmendu du San Sebastian-Gipuzkoa Film Commisionek. HBOk ekoiztutako serie hori "Donostian filmatzeen ondorioz egindako ekinaldirik handienetarikoa" da. Bulebarra 80ko eta 90eko hamarkadako itxura izateko dekoratu zuten.

Gainera, Movistarreko La línea invisible seriea eta Pablo Aguero argentinarrak zuzendutako Akelarre pelikula ere grabatu dute.


Bigarren eskuko denda zabaldu du Markina-Xemeingo Mundu Zabal elkarteak karmeldarren lokalean

«Krisi garai hauetan premia dutenei lagundu ahal izateko», bigarren eskuko denda jarri du martxan, Mundu Zabal gobernuz kanpoko erakundeak, karmeldarren lokalean. Domeka eta jai egunetan ezik, egunero irekiko dute denda 17:00etatik 19:00etara. Azaroaren 29ra arte egongo da zabalik .

Elkartasun denda, abenduan

Bigarren eskuko dendagaz gainera, azken urteetan egin duten modura, elkartasun denda ere zabalduko du Mundu Zabalek abenduan. Urtero modura, dendan ateratzen den dirua hirugarren munduko proiektu bateri laguntzera bideratuko dute. Oraingoan, Mundukide fundazioak Mozanbikeko Marrupa eskualdeko garapen sozio-ekonomikoa bultzatzeko abian duen proiektua laguntzea dute asmoa. Mundu Zabalek 50.000 eurogaz parte hartuko du proiektuan eta bi urtetan ordaintzea dute helburu.

Abenduko elkartasun denda goiz eta arratsaldez egongo da zabalik: 10:00etatik 12:00etara eta 18:00etatik 20:00etara.


Estatu mailako mobilizazioak nahi dituzte

Arcelor Mittalek estatuan dituen lantegi guztietako ordezkariak bildu ziren atzo Zumarragan, bertako langileei babesa eta elkartasuna adierazteko. Ordubeteko elkarretaratzea egin zuten, eta lantegia ez ixteko aldarrikatu. Bilera ere egin zuten, estatu mailako mobilizazio bateratuak antolatzeko. Atzoko bileran ez zuten ezer zehaztu, baina Zumarragako langileak gaur berriz biltzekoak dira, proposamen zehatz bat adosteko. Lanuzteak eta estatu mailako manifestazio bat egitea dira hasierako asmoak. «Indarra egiteko, beharrezkoa da gure arazoa estatu mailara eramatea eta beste lantegiek ere protesta egitea», adierazi du Aitzol Cajaravillek, langileen batzordeko kideak.


Kaleak arrosaz margotzen

Bularreko Minbiziaren Aurkako Nazioarteko Eguna da gaur. Gaixotasuna sufritzen dutenei animoak eman eta jendartea sentsibilizatzeko, ekintza egin zuten zapatuan, Mutrikun. Gaur, aldiz, Bermeon informazio mahaia ipiniko dute.Arrosa koloreak askotariko konotazioak eduki ditzake. Gaurko egunez, baina, esanahi bakarra nagusitzen da. Bularreko Minbiziaren Aurkako Nazioarteko Eguna da gaur, eta horren harira, herri askotan informazio mahaiak ipini, lazo arrosak banatu edota bestelako ekintzak egingo dituzte.Mutrikun, esaterako, zapatuan egin zuten ekintza, Minbiziaren Aurkako Elkarteak eta Katxalin elkarteak antolatuta. Lazo arrosak banatu eta bularreko minbiziaren aurkako kamiseta arrosak saltzeaz gain, herriko trikitilari eta pandero jotzaileek lagunduta kalejira egin zuten; Beheko Plazatik Txurruka Plazarainoko bidea egin zuten.Txurruka Plazan, hain justu, lazo arrosa irudikatu zuten elizako eskaileretan mosaiko eran. Eta udaletxeko balkoitik ere pankarta eskegi zuten.Horrela ba, gaitz hori dutenei elkartasuna adierazi eta borrokan jarraitzeko indarra erakutsi nahi izan zieten mutrikuarrek. Ekintzan nahikoa jendek parte hartu zuen, eta herriko bertsolari eta musikariek abesti bat eskaini eta gero, puxika arrosak aireratu zituzten.Arrosa koloreak herrigunea hartu zuen, eta aurrerantzean ere gaitz horren inguruko lanketa egiteko prest agertu ziren antolatzaileak.Gaurko ekintzakBeste alde batetik, gaur, herri askotan lazo arrosak banatzen ibiliko dira Minbiziaren Aurkako Elkarteetako kideak.Bermeon, adibidez, 12:00etatik 14:00etara informazio mahaia ipiniko dute Lameran, eta lazo arrosak ere banatuko dituztela aurreratu dute.


Mikel Laboaren omenezko kontzertua izango da larunbatean Donibanen

Iñaki Salvadorrek joko du pianoa eta Ainara Ortegak kantatuko du.

Itsas Mendi elkartearen Musika Taldeak Mikel Laboari eskaini dio aurten musika hamabostaldia. Hori dela eta, larunbatean, hilak 11, Iñaki Salvadorrek joko du Donibaneko elizan, Ainara Ortegaren kantaldia laguntzeko. 20:30ean da kontzertua. Kontzertuan Laboaren alargun Marsilo Bastida eta Laboaren beste hainbat senide izango dira.

Gauean, Naizroxa taldearen txanda izango da. Bere garaian Mikel Laboarekin kanta bat grabatzeko aukera izan zuten musikari sanjuandarrek. Plazan joko du Naizroxak, 22:00etatik aurrera.


Hauteskundeetan jeltzaleak izan dira bozkatuenak

Lau hauteskundetan parte hartzeko aukera izan dute aurten donostiarrek. Maiatzaren 26an izan ziren udal hauteskundeak –eta Europakoak–, eta EAJ izan zen bozkatuena. Eneko Goiak 2015eko emaitzak hobetu eta hamar zinegotzi lortu zituen.

Hilabete lehenago, apirilaren 28an, izan ziren Espainiako hauteskundeak, eta PSOEk irabazi zituen. Ordea, Pedro Sanchez sozialistak ez zuen gobernua osatzeko nahikoa babesik lortu, eta azaroaren 10ean errepikatu ziren bozak. PSOEk irabazi zituen, berriz ere, eta gobernua osatzeko negoziatzen ari da. Bi hauteskundeetan EAJ izan zen alderdi bozkatuena Donostian. EH Bildu izan zen azken hauteskundeetan emaitzak hobetu zituen alderdi bakarra.

Ekainaren 15ean hartu zuen Goiak, bigarrenez, aginte makila. Udal hauteskundeak pasa eta hogei egunera osatu zuten Donostiako Udalbatza 27 zinegotziek. Aurreko legealdiarekin alderatuta, aldaketak egon ziren udal taldeak osatzerakoan. EAJ alderdi bozkatuenak hamar zinegotzi ditu orain, aurreko legealdian baino bat gehiago. EH Bilduk, berriz, sei ditu eta bigarren indarra izan zen maiatzeko bozetan. PSE-EEk bost zinegotzi ditu, eta hauteskundeetan alderdi galtzailea izan zen bi eserleku gutxiago eskuratu zituztelako. PPk hiru zinegotziak mantendu ditu, eta Elkarrekin Donostia koalizioak hiru zinegotzi ditu, Irabazi Donostiaren testigua babes gehiagorekin hartuta.

Iragan legealdiko gobernu akordioa berretsi zuten EAJk eta PSE-EEk ekainaren 17an, eta egun bat beranduago aurkeztu zuten. Lan ildoak mantentzearekin batera, zinegotzigoetan aldaketa batzuk egin zituzten. Besteak beste, Nekane Arzallus izendatu zuten Hirigintza zinegotzi, eta lehen alkateorde.

Parte hartzeak behera

Espainiako azaroko hauteskundeetan 102.068 donostiarrek (%69,22) eman zuten botoa. Apirilaren 28ko bozekin alderatuta, sei puntu jaitsi zen parte hartzea. Donostian EAJ izan zen alderdi bozkatuena, PSE-EE, EH Bildu, Unidas Podemos eta PPren aurretik.


Zarauzko EH Bilduk Bilgunea inauguratuko du ostiralean

19:00etan hasiko da inaugurazio ekitaldia, eta koalizioak jakinarazi duenez, datorren agintaldian jorratzeko asmotan den ardatz nagusien berri emango du Itziar Murua alkategaiak.


Hotza edo beroa

Heldu da uztaila eta berarekin batera aspaldian espero genituen beroa eta eguraldi ona. Harrigarria bada ere, denboraldi honetako mendiko lasterketak hasi zirenetik, sei bat hilabete igaro dira dagoeneko. Negu-neguan hasi ziren lehen lasterketak, eta orduan, lasterkariek hotza izan zuten bidelagun, eta elurra ere bai hainbat kasutan. Orain, ostera, bero itogarriarekin egin behar aurre kilometroei.

Aldea dago, bai, eguneroko entrenamendua bost edo sei graduko tenperaturarekin egin, edo hogeita hamarrekin. Emaitzak ere hotz-beroaren araberakoak izaten dira sarri askotan. Batzuek hotz-giroa dute nahiago, eta ezin hobeto moldatzen dira tenperatura baxuekin. Tenperaturaren gorakadarekin, ostera, euren gainbehera dator, emaitzei dagokienean, behintzat. Beste batzuei, aldiz, kontrakoa gertatzen zaie. Denboraldi hasieran, hotzak gogortuta edo, nekeza egiten zaie erritmoa hartzea. Beroaren zain egoten dira, narrastiak bezala, eguzkiaren beroak susperraldia dakarkielako.

Hortxe dago korrikalari ona izateko gakoa. Negu zein uda, hotz zein bero, ezinbestekoa da erregularra izatea denboraldi osoan. Baina hori ez dago edozeinen esku. Gorputzaren mugak onartu behar ditugu. Goi-mailako kirolari gutxi batzuek, ostera, badute gaitasuna denboraldi osoan punta-puntan egoteko. Mendi lasterketetan, behintzat, badago bat aparteko dohainak dituena: Kilian Jornet. Eta bejondeiola!


Javi Gallaga presoaren hiru lagunek istripua izan dute bisitan

Javi Gallaga preso algortarraren hiru lagunen autoa errepidetik atera zen joan den barikuan, Madrilen, Kordobako espetxera bisitan zihoazela, Euskal Herritik 810 kilometrora.

Etxerat elkarteak zabaldu duenez, autoa galtzadatik irten zen gurpiletako bat lehertu zelako. Hiru pertsonak onik atera ziren. Preso politikoen senide eta lagunetako elkarteak presoen sakabanaketari amaiera ipintzeko eskatu du, beste behin ere.

Etxerat elkartearen txioa

Javi Gallaga preso algortarraren lagunen kotxeari gurpila lehertu zitzaion eta errepidetik at geratu zen. Ezbeharra Madrilen gertatu zen ostiralean, Cordobako (810 km) espetxera bisita egitera zihoazela. Zorionez onik atera ziren #DispertsioaSTOP — Etxerat Elkartea (@EtxeratElkartea) 2018(e)ko uztailaren 29(a)


Maialen Aguirre Realeko lehen taldearekin entrenatzen aritu da

Pasa den egunotan Zumaiako Futbol Taldeko kadeteetako atezain postuan jokatzen duen Maialen Aguirrek Realeko lehen taldearekin entrenatu du.

Maialenek 15 urte besterik ez ditu eta Realeko lehen taldearekin entrenatzea esperientzia oso baliagarria izan da berarentzat. Realaren deialdi gehiagotan sartzea espero du.


Hernaniko Gazte Auziperatuak

Egin klik guztia irakurtzeko


50 urtetik gorako eraikinek azterketa pasatu beharko dute 2018rako

Eusko Jaurlaritzaren arabera, etxebizitzen bi herenek egin beharko dute azterketa teknikoa 2018a baino lehen. Orain arte, birgaitzeko diru-laguntza eskatzen zen kasuetan soilik egiten zen azterketa.

50 urte baino gehiago dituzten Euskal Autonomia Erkidegoko eraikinek etxebizitzen azterketa teknikoa gainditu beharko dute 2018ko ekaina baino lehen. Azterketa egiteak 1.200 eta 1.500 euro bitarteko kostua du, eta horren bitartez eraikinaren egoera nolakoa den egiaztatzen da.

Eraikinek Azterketa Teknikoa arautzen duen dekretuan Eusko Jaurlaritzak egin dituen aldaketak azaldu ditu gaur Juan Maria Aburto Enplegu eta Gizarte Politikako sailburuak. Orain arte, eraikina birgaitzeko diru-laguntza eskatzen zen kasuetan soilik egiten zen azterketa.

Aurrerantzean 50 urte betetzen dituzten eraikin guztiek gainditu beharko dute azterketa. Aipaturiko azterketan eraikinaren segurtasun baldintzak (pitzadurak, hezetasunak, fatxadaren egoera), irisgarritasuna eta eraginkortasun energetikoa ikertuko dituzte.

Eusko Jaurlaritzak emandako datuen arabera, EAEko eraikinen bi herenak gainditu beharko du azterketa teknikoa 2018a baino lehen.


Jaurlaritzak maiatzaren 31ko lanuzterako zerbitzu minimoak ezarri ditu

Hezkuntza, osasun eta garraio publikoan aurreko greba orokorren deialdietan ezarritako zerbitzu minimoak ezarri dituzte, orduan sindikatuek “neurriz kanpokotzat” jo zituzten arren.

LAB eta ESK sindikatuek EAEko sektore publikoan maiatzaren 31rako deitu

duten lanuzterako zerbitzu minimoak ezarri ditu Eusko Jaurlaritzak.

Azkenean, greba ordu bira murriztu dute, 11:00etatik 13:00etara.

Maiatzaren 3an, ELA, LAB, STEE-EILAS eta ESK sindikatuek greba eguna deitu zuten Nafarroako eta EAEko sektore publikoan, baina greba deitu zuten sindikatu horien arteko ezadostasunak direla eta, EAEko ELA eta STEE-EILAS sindikatuek atzera egin dute. Gainera, greba, azkenean, ordu bikoa baino ez da izango.

Edonola ere, Enplegu eta Gizarte Gaietako Sailak oinarrizko zerbitzuak bermatzeko agindua eman du. Hezkuntza eremuan, deialdiak gizarte-ekimenezko ikastetxeak eta ikastolak hartzen ditu barnean.

Hezkuntza, osasun eta garraio publikoan aurreko greba orokorren deialdietan ezarritako zerbitzu minimoak ezarri dituzte, otsailaren 9ko greba orokorrean ezarritakoaren modukoak hain zuzen, orduan sindikatuek “neurriz kanpokotzat” jo zituzten arren.

Osasun eremuan, esaterako, jaiegun batean izan ohi diren langileak eta jarduerak izango dira, hezkuntzan ikastetxeak zabalik egotea bermatzeko beharrezko diren langileak egongo dira, garraio publikoan ohiko zerbitzuen % 30 ezarri dituzte, eta EITBn eguneroko albistegiak horien ohiko ordutegian izatea bermatuko dute.